Antiope - Wikipedia, entziklopedia askea.\nAsopus (en) eta Nycteus (en)\nEpopeus (en) eta Phocus (en)\nAnfion eta Zethos (en)\nAntiope (antzinako grezieraz: Ἀντιόπη) greziar mitologian, Nikteo de Tebasko erregearen eta Polixoren alaba izan zen. Hain zen ederra ezen Zeus berak maitemindu zen. Honek satiro itxura hartu eta haurdundu zuen. Baina, aitak ez zuen Antiope jainkoen erregearen alabaren maitalea zela sinetsi eta arneguren akusaziopean ihes egin behar izan zuen.\n1.2 Zeto eta Anfionen ama\nBatzuen arabera (Homero, Pausanias eta Apolonio Rodaskoa) Antiope Asoporen alaba zen, Beoziako errekaren jainkoa. Beste batzuen arabera (geroagoko iturriak) Nikteo Tebaskoaren eta Polixoren alaba zen. Hesiodoren arabera Hirian jaio zen, Euripedesen arabera, Hisiasen eta beste batzuen arabera, bi izenak hiri berdinari egiten diote erreferentzia.\nZeto eta Anfionen ama[aldatu | aldatu iturburu kodea]\nBere edertasuna hain zen handia, Zeus jainkoak haurdun utzi zuela. Haurdun geratzean, ihes egin beharra izan zuen bere aitaren hasarreagantik, ez baitzuen sinesten bere alabaren maitalea jainkoen erregea zenik.\nEpopeorekin ezkontzen bukatu zuen, honek aitagandik ihes egiten lagundu baitzion. Bertsio batzuek, bi seme (Maraton eta Enope) izan zituztela diote.\nGerran Nikteo erregea hil egin zen, baina bere anaia Likori agindu zion bere alaba zigortzea. Honek Antiope atxilotzea lortu zuen eta Beoziara zeramala Zeto eta Anfion haurrak mundura ekarri zituen.\nAntiope hainbat urtetan zehar torturatua izan zen Dirzeren, Likoren emaztea, eskuetan. Honek bere edertasunagatik jeloskor baitzegoen. Atiopek ihes egitea lortu zuen eta Ziteron mendira joan zen, bere semeak han bizi baitziren. Bi semeek Liko tronutik bota zuten eta Dirze hil egin zuten.\nFokorekin ezkondu zen eta biak hilobi berdinean lurperatuak izan ziren.\nMultimedia: Antiope of Thebes\nBNF: 15082688w (data)


Aire zabalean maskara erabiltzea aurrerantzean ere hautazkoa izatea berretsi dute | Gizartea | Berria\nAire zabalean maskara erabiltzea aurrerantzean ere hautazkoa izatea berretsi dute\nEspainiako Kongresuan onartu duten errege dekretuaren arabera, maskararik gabe ibil daiteke, betiere ondoko pertsonekin 1,5 metroko distantzia eduki badaiteke.\nAire zabalean maskara erabiltzea aurrerantzean ere hautazkoa izatea berretsi dute Tamaina handiagoan ikusi\n2021eko uztailak 21 09:37\nAldaketarik ez; aire zabalean maskara kenduta ibiltzea libre izango da, ingurukoekin 1,5 metroko distantzia edukiz gero. Atzo Espainiako Kongresuan berretsitako errege dekretuak hala zehazten du: «Dekretu honek egoera jakin batzuetan baino ez du onartzen malgutzea», jartzen du: «Arau orokorra da maskarak soinean eraman behar direla».\nEkainaren 24an jarri zuen neurri hori indarrean Espainiako Gobernuak, baina oraindik berresteko zegoen, eta desadostasunak sortu ditu. Atzo bertan, Eusko Jaurlaritzako arduradunek jakinarazi zuten Jaurlaritzako lehendakari Iñigo Urkulluk gutun bat bidali diola Espainiako Gobernuko presidente Pedro Sanchezi, besteak beste maskaren erabilera derrigortzeko neurriak eskatzeko.\nEkainaren amaieratik hona, gainera, asko okertu dira izurriaren datuak, transmisioa izugarri igo da, eta zenbait erakunde maskaren erabileraren malgutzearekin lotzen ari dira igoera hori. Osasun ministro Carolina Dariasek, hala ere, neurri «zuhurra» dela argudiatu du, eta esan egoera epidemiologikoa aldatu egin dela txertaketa datuekin. Onartu du maskararik gabeko jendearen pilaketak ere ikusi direla han-hemenka, eta gogorarazi arduraz jokatzea garrantzitsua dela.


Sarrerak - Soinuenea\nNork bere telefonoarekin WiFi sarera konektatuta gure web orrian jarri dugun audiogida erabiltzeko aukera du.\nArrunta: 3 € (BEZ barne).\nMurriztua: helduekin datozen 6 urte arteko haurrek sarrera doan dute.\nMurriztua: Basque Card (%30)\nGutxienez 4 eta gehienez 20 pertsona har ditzakegu aldi berean. Bisita gidatuak 60 minutu inguru irauten ditu. Aurretik hitzartu behar da.\nTalde handia (10-20 pertsona): 70 € (BEZ barne).\nTalde txikia (4-10 pertsona): Talde gidatu bakoitzeko, gutxienez 25 € (BEZ barne) kobratuko dira.\nArrunta: 7 € (BEZ barne) pertsonako.\nMurriztua: 5 € (BEZ barne) pertsonako; ikasleek, familia ugarietako kideek, erromesek, langabetuek, pensiodunek.


Eskumuturrekoak eta gorbata-barra\nHandizkako Pet Osagarriak\nPozik, prezio lehiakorretan maskota hornidura egokietara etortzen zarela esateak. Hartu denbora pixka bat gure maskota produktuak eta osagarriak ikusteko, ez zara hutsik egingo. Maskotak gizakien lagunak dira benetan, osasuntsu bizitzea nahi dugu ...\nFitness Band elastikoak\nFitness Elastikoa Bandak etxean, gimnasioan ariketa fisikoa egiteko tresna bikaina da. Banda elastikoak pisua hobetzeko makinak bezain eraginkorrak direla esaten da, baina oso leunak dira artikulazioetan eta ezin hobeak dira hasiberrientzako eta adinekoentzako. Azterketa amaitu ondoren ...\nHainbat giltzatako pertsonalizatuak\nFamilia edo lagunentzako opariak eskuratu nahi dituzu? Giltzatako pertsonalizatua modu ona da. Giltzatakoa edo giltzatakoa tresna txiki praktikoa da eta mende bat baino gehiago daramatza erabiltzen jendeak etxeetan, ibilgailuetan eta bulegoetan erabilitako gakoen jarraipena egiteko. Giltza-kate horiek normalean ...\nCreative 4 in 1 Travel Bottle Set\nBidaia eramangarrietarako botila multzo hau 4an tapa birakarian diseinatuta dago. Kanpoko botila ABS material iraunkorrean hutsik dago, barruko botila PET ekologikoarekin egindakoa eta nazioarteko arauak betetzen dituzten material ez toxikoak. Are gehiago, barruko b ...\nGabonak oraindik urrun daudela dirudi, baina inoiz ez da goizegi merkatu kuota irabazteko zerbait berria eskatzen hasteko edo zure langileentzako, senitartekoentzako, lagunentzako, bikotekidearentzako opariak pentsatzen hasteko, batez ere, guztiek nitxo eta interes desberdinak badituzte. Bakarrik bazara ...


'Jantzari' dokumentala, Filmin plataforman ikusgai | Gizartea | Berria\nJantzari dokumentalaren sortze prozesua erakusten duen irudia. JANTZARI Tamaina handiagoan ikusi\n2021eko irailak 10 08:29\nBost urtean behin ospatzen da Urrijena jaialdia Iurretan (Bizkaia). Bertan, herriko dantza talde guztiak biltzen dira. 2018. urteko jaialdia, ordea, ezberdina izan zen: lehenengo aldiz neska eta mutilez osatutako talde batek egin zuen salto plazara. Talde hori da, hain zuzen, Jantzari dokumentalaren protagonista. Ospakizun horretan beste belaunaldi batzuetako dantzariekin bildu ziren gazteak, eta horien testigantzak ere biltzen ditu ikus-entzunezkoak. Ez dira falta entseguak, egun horretako prestaketak eta plazan bizi duten emozioa erakusten duten irudiak ere, dantzako adituen azalpenekin tartekatuta.\nAnboto komunikabideak, Bideografik ekoiztetxeak eta Iurretako dantzariek elkarlanean egindako proiektua da ikus-entzuezkoa, eta dagoeneko Euskal Herriko 27 aretotan proiektatu da 2020an estreinatu zenetik. Bilboko Cine Invisible jaialdian ere genero ekitatearen saria jaso zuen proiektuak.\nGaurtik aurrera, gainera, Filmin plataforman ere izango da. «Oso pozik gaude dokumentala izaten ari den zabalkundearekin. Euskal Herri osoko aretoetatik eskaintzak heldu zaizkigu. Hainbat elkarte eta eragileren artean gai honen inguruan interesa dagoela sumatu dugu», azaldu du Jone Guenetxea Anbotoko zuzendariak.


Bozgorailua (II. atala) | Kultura | GARA Euskal Herriko egunkaria\nBozgorailua (II. atala)\nBestelakoa izan da komunitate latinoak Cummins-en “American Dirt” nobelari egin dion harrera. Berea ez den bizi esperientziaz jabetu eta haren kontura ekonomikoki profitatu izana leporatu diote idazleari. Era berean, AEBetan arras bazterturik dagoen talde etnikoari ahotsa eman beharrean hura lapurtu izana aurpegiratu diote. Izan ere, komunitate latinoak ez du bozeramailerik behar bere izenean hitz egin dezan; behar duena da bozgorailu bat bere ahotsa ozen entzun dadin. Tamalez, argitalpen industriak, herrialdeko gainerako industriek bezala, aukera gutxi ematen dizkie zuriak ez diren idazleei. Kuota sistema hutsa baino ez den dibertsitatearen leloari jarraituz, hiruzpalau egile kontratatzen dituzte (pertsona gutxi batzuk talde osoaren ordezkari balira bezala) eta horrekin nahikoa egin dutela uste dute. Oztopoak ez dira hor amaitzen. Idazle gutxi horiei eskatuko zaie ahalik eta “autentikoen” idaztea, eta hara non dagoen koxka: ez dago beraien esku zehazki zer den “autentikoa” esatea.\nKomunitate latinoa ez da isildu, ez, eta protesten eraginez bertan behera utzi ditu argitaletxeak, Macmillanek, Cumminsek eman behar zituen hitzaldiak. Era berean, jarrera inklusiboagoa erakuste aldera, kontratupean dituen idazle latinoen kopurua handituko duela jakinarazi du. AEBetako PEN klubak ere gertaera honen aurrean bere jarrera zein den jakinarazi du: industrian dagoen diskriminazioa aintzat hartu arren, gogor kritikatu ditu Cumminsen kontrako erasoak eta elkarrizketaren zein sormen askatasunaren aldeko deia luzatu du.


ASIER VITORIA GUREAKEKO ZUZENDARI OROKOR BERRIA : EHLABE\nAsier Vitoriak Iñigo Oyarzabal Mujikaren erreleboa hartuko du azken honen ustekabeko heriotzaren ondoren, pasa den uztailaren 10ean. Izendapen honen aurretik Vitoria dibisio industrialeko zuzendaria izan zen eta GUREAKen 1998. urtean ibilbidea hasi zuenetik erantzukizuneko hainbat postu izan ditu. Hasiera batean, Tolosako langunea zuzendu zuen, gerora automozioko zuzendari izendatua izan zen eta 2011. urtetik industria dibisioko arduraduna izan da. Dibisio honetan muntaketako langune guztiak biltzen dira, Gipuzkoakoak zein kanpokoak, eta halaber kableen prozesatua, plastiko-injekzioa eta eletronikako planta teknologikoak. Bere zuzendaritzapean dibisio industrialak, azken urteotan, bere jarduera balio erantsi handiagoa duten produktu multiteknologikoetara zuzendu du, beti ere, lehentasunezko sektoreetan zentratuta, automozioa, eolikoa, elektrikoa eta goratzea, kasu.\nZuzendari berria TECNUNeko (Nafarroako Unibertsitateko Ingenieritza Goi Eskola) Goi ingeniaria da industria antolakuntza espezialitatearekin. Cluster Euskadi +Innova 2008 programaren baitan Directiv@21 Masterra egin zuen eta egun, ACICAE, Euskadiko automozio klusterreko kidea da.\nAsier Vitoriak adierazi du gogo eta erantzukizunarekin hartu duela GUREAK zuzentzeko erronka eta Iñigo Oyarzabalek eta zuzendaritza taldeak orain arte egindako lan bikainari jarraipena emango diola, GUREAK proiektu jasangarri, bereizle eta lehikorra izan dadin.\nGUREAK enpresa-taldeak desgaitasuna duten pertsonei zuzendutako lan aukera egonkorrak sortu eta kudeatzen ditu. Bere ibilbidean zehar Europan erreferente bihurtu den inklusio soziolaboraleko eredu enpresariala sortu du. Egun, 5.950 pertsonek osatzen dute taldea, horietatik %82k desgaitasunen bat dute. Talde sendo eta dibertsifikatua da eta industria, zerbitzu eta marketineko sektoretan lan egiten du, batik bat. Pasa den ekitaldian 240MM€ fakturatu zituen eta salmentetatik eratorritako finantziazioa %81koa da.


Katalunia - Vikidia\nSenyera, Kataluniako bandera.\nKatalunia (Katalanez Catalunya, okzitanieraz Catalonha) Espainiako autonomia erkidego historiko bat da. Espainiako ipar-ekialdean kokatzen da eta Frantzia, Andorra, Aragoi eta Valentziako Erkidegoak mugatzen dute.\nAzalera: 31.895 km²\nBiztanleria: 7.504.881 bizt.\nBiztanleriaren dentsitatea: 235 bizt./km²\nErkidegoaren iparraldean, Iberiar penintsula europar kontinentetik banatzen duten Pirinioak altxatzen dira. Bertan dago Pica d'Estats, Kataluniako mendirik altuena, 3.143 metrokoa. Beste bat Itsasertz Aurreko Mendilerroa da, 1.500 metroko inguruko altitudea duten mendiek osatua. Ebro ibaia lurraldearen hegoaldean itsasoratzen da. Garona ibaia iparraldean jaio eta Frantzian bukatzen dut bere ibilbidea. Klima mediterraneoa du: uda eta neguak leunak dira eta prezipitazioak urriak. Aldiz, Pirinioetako zonaldeak mendialdeko klima du, bestea baino hotzagoa eta euritsua.\nKatalunia 4 probintziatan banatua dago: Llaida, Girona, Bartzelona eta Tarragona. Horrez gain badira historikoki elkarturiko 41 eskualde, “vegueries” deritzenak. Mila udalerri inguru daude guztira.\nKataluniak 7 milioi biztanletik gora ditu. Gehiengoa Bartzelonako metropolialdean bizi da, L'Hospitalet, Badalona, Terrassa, Sabadell edo Bartzelona hiriek konposatzen dutena, azken hau izanik erkidegoko hiririk handiena. Herrialdeko gainontzeko hiriek, hala nola, Tarragonan, Lleidan, Gironan eta Reus, 100.000 biztanle baino gehiago dituzte. Katalunian katalana eta gaztelera hitz egiten dira eta biek dute gutxi gorabehera hiztun kopuru berdina. Pirinioetako aran batean aranera hitz egiten da, okzitanieraren barietate bat.\nBi dira bertako ohitura ezagunenak: sardana izena duen dantza tipiko bat (Euskal Herrian arin-arina edo fandangoa diren modukoak) eta castells deritzen giza-dorreak, Tarragonakoak jatorriz, 10 maila izateraino irits daitezke.\nFC Barcelonaren klubak dira garrantzitsuenak: munduko onenetarikotzat jotzen den futbol taldea, saskibaloikoa, eskubaloikoa, areto-futbolekoa edo patin-hockeyekoa. Beste futbol talde garrantzitsu bat RCD Espanyol da. Circuit de Catalunya-n 1 Formula eta MotoGP sariketak gauzatzen dira. Kirolari katalan ezagunetako batzuk honako hauek dira: Xavi Hernández, Carles Puyol, Pau Gasol, Juan Carlos Navarro edo Dani Pedrosa.\nIndependentismoa[aldatu | aldatu iturburu kodea]\nKatalunia gaur egungo lurralde independentistenetako bat izateagatik da ezaguna Europa eta Espainian. Kataluniako Generalitatea gogor saiatzen ari da independentziaren aldeko erreferendum bat egitearren baina Madrilgo gobernuak ez du onartzen. Gero eta alderdi eta mugimendu independentista gehiago dago lurraldean.\nOrrialdearen azken aldaketa: 17 abendua 2016, 14:58.


mugisare | Mugiment mugisare | Mugiment\nAtxabaltaMugi aurkeztu dute\nJarduera fisikoa bultzatzea helburu duen AtxabaltaMugi egitasmoa aurkeztu zen asteartean Aretxabaletan. Eusko Jaurlaritzak, Debagoieneko Ospitaleak eta Udalak bat egin dute ekimena bultzatzeko eta hiru erakundeek elkarlanean jardungo dute aretxabaletarrak “mugi” daitezen. Ekimena Mugiment proiektuarekin bat egin izanaren ondorioa da.\nElkarrekin plan bat osatu dute eta 2016an abian jarriko dute. Lehenengoa izango da, aretxabaletarrek jarduera fisikoaren inguruan dituzten ohiturak ezagutzea.\nBigarren urratsa izango da jarduera fisikoko orientazio bulego bat irekitzea. Durana kalean, Murrukixo mendizale elkarteak bulegoa duen lokal berean egongo da hori: “Herritar guztiei egongo da zabalik, baina bereziki, osasun etxetik eta Udaleko gizarte zerbitzuetatik bideratutakoentzat”, adierazi du Asier Mujika, Kirol Teknikariak. Aholkularitza jasoko dute guztiek han.\nBeste ekimen batzuk etorriko dira ondoren, jarduera fisikoa sustatzeko sentsibilizazio kanpainak, esaterako. Izan ere, uste dute kirol jarduera bultzatu dela beti, eta orain, jarduera fisikoa sustatzen jarri gura dituzte indarrak: “Oraindik zehaztu barik ditugu datak baina asmoa da sortzea korrika taldea, oinezkoen taldea eta nordic walking taldea, besteak beste. Eta MugiEguna ere ospatuko da”, zehaztu du kirol teknikariak.\nGordexola 1.700 biztanle inguru dituen udalerria da, baina hau ez da eragozpena izan Mugiment ekimenera atxiki dadin. Beraien xedea da, Gordexola leku aproposa bihurtzea fisikoki aktibo izan nahi duten pertsona guztientzat.\nMugimenteko talde eragileak hilabeteak daramatza lanean, jarduera fisikoaren praktika maila handitzeko eta sedentarismoa gutxitzeko helburuarekin. Ordea, martxoa izan da aurreko lan guztia hau udalerriko elkarte eta herritar guztiekin partekatzeko aukeratu den garaia.\nTopaketa, Algela Eguia Alkateak gidatu zuen , eta komunitatearen iritzi eta beharrak ezagutzeko balio izan zuen. 25 lagunek parte hartu zuten eta maiatzean jarri dute berriz hitzordua partekatutako hausnarketarekin jarraitzeko.\nAretxabaletako Mugisarea: ekintza plana zehazten\nAretxabaletako Mugisarea aurrera doa 2016rako ekintzen zehaztapenen lanean. Burututako azken bileran Kirol Teknikariak, Gizarte Zerbitzuetako Teknikariak, Osakidetzako arduradunak, eskualdeko Osasun Publikoko Teknikariak eta Mugimenteko dinamizatzaile batek parte hartu zuten, eta bertan, Aretxabaletan 2016an jarduera fisikoa sustatzeko eta sedentarismoa gutxitzeko ekintza planaren definizio prozesua bukatutzat eman zen.


MARIAREN BIHOTZA ANAIDIA\nEgungo Mariaren Bihotza Ikastola denboran zeharreko historia eta garai berrietara moldatzearen emaitza da. Nahiz eta �Mariaren Bihotza� ikastetxea 1927ko urriaren 3an zabaldua izan, Klaretar Misiolariek irakaskuntzan Donostian lehentxeago hasiak ziren. 1920 urtean Klaretar talde bat Alde Zaharreko Zubigain edo Campanario kalean kokatu zen irakaskuntza lanetarako, bereziki zuzendaritza, Koruko Andre Mariaren Euskal Eskoletan, �Patronatua� ere deitua zena.\n<?xml:namespace prefix = o ns = "urn:schemas-microsoft-com:office:office" /> 1926 urtean Klaretar Misiolariek Uliapean lur saila erosi eta Gros auzoan euren Egoitza � Ikastetxea � Santutegia eraiki zuten.\n1928 urtean, �Mariaren Bihotza� Santutegi berria eraikitzen hasi zen, Egoitza eta Ikastetxearen aldamenean.\n1945 urtean Mariaren Bihotza Gaztediak ekimen bikainak eskaini zieten gazteei: kristau heziketa, Euskal Dantzak, antzerkia, kirolak, aisialdi gunea. 1961 urtean Mariaren Bihotza Santutegiak parrokia maila hartu zuen. 1962 urtean Haur Abesbatza sortu zen. 1970 urtean parrokiaren itzalpean Mariaren Bihotza Ikastola hasi zen. 1974 urtean ikasleria neska-mutilezkoa izatera igaro zen.\nGaur egun klaretar elkartea zortzi partaidek osatzen dute. Ebanjelizatze ekina batez ere Mariaren Bihotza Ikastola eta Parrokian biltzen da, irakaskuntza zein pastoral jardueretan, baita Groseko Pastoral Elkarketako parroki zereginetan. Zehazki, S. Pio X. eta S. Inazio parrokietan. Anaidiko batzuk ere elizbarrutiko beste lan ardurak dituzte. Patxi Mugertza da espetxe pastoraltzarako elizbarrutiko arduraduna. Josu Zabaleta Donostiako Onkologikoan kapilau lana betetzen du eta Josu Jimenez Erkiako Haur eta Gazte Pastoraltzako koordinatzailea da.\nGaur egungo elkartea\nInprimatu Bidali posta elektroniko bidez Castellano Euskara Nortzuk gara\nHasiera : Kontaktu : Orria gomendatu\n: Hasierako orri gisa jarri Copyright � 2005 Dynamic Macroweb & Design S.L. Eskubide guztiak babestuak.DMacroWeb-ek eraikitako web orria DM Corporative erabiliz v 3.1


Urkullu: "Gaizki ari da Espainiako Gobernua pentsatzen badu arazo bakarra Katalunia duela" | Politika | Berria\nUrkullu: "Gaizki ari da Espainiako Gobernua pentsatzen badu arazo bakarra Katalunia duela"\nPolitika, ekonomia eta gizarte gaiak aztertu ditu Iñigo Urkullu lehendakariak BERRIArekin egindako solasaldian. Elkarrizketa osoa etzi argitaratuko da. Hemen aurrerapena.\n"Espainiako egungo gobernutik harago badago mugimendua, eta hortik irten beharko da beste estatu eredu bat".\n"Abertzale eta demokrata bezala erabakitzeko eskubidea aldarrikatzen dut eta baita bere gauzatzea ere".\n"Presoei ez diegu damutzeko eskatzen. Damutzeko baino gehiago, egindako mina aitortzeko eskatzen diegu".\n"AHTko obren kudeaketa egokia izan da. Tramitazioan herritarren eskubideak errespetatu ditugu; negoziazioak izan dira. Eraikuntza aldetik, zein obratan ez da ustekaberik?".\n"Jaurlaritzari dagokionez, euskararen gaia zeharkakoa da; garrantzia eman nahi diogu. Indar politikoekin kontsentsua landu nahi dugu; gizartearekin, elkarlana".\n"Zerga berririk izan beharko litzateke mendekotasunaren aurrean zerbitzuak bermatzeko? Uste dut gogoeta egin behar dugula".\n"EAEn ere epaileen aurrean salatu diren hainbat kasu artxibatu egin dira; horrek egonezina sortzen du gizartean. Gizarteari argi esan behar zaio, eta zintzotasun osoz diot poltikagintzan dihardugun gehienok ondradutasunez aritzen garela".


Ikastetxeetako zuzendaritzak protagonismo eta zama handia hartzen ari diren garaiotan, eurei galdetu diegu ikasturte hasierako martxaz: nola daude ikasleak? Eta familiak? Moldatzen al dira eskoletan administrazioak bideratutako baliabideekin? Pedagogikoki nola eragiten ari da hau guztia? Kezka eta erronka nagusiak zeintzuk dira?... Gako ugari eman digute Gurutz Sanzberro Donostiako Lauaizeta ikastola publikoko zuzendariak, Mirentxu Ibargarai Seaskako Hezkuntza zuzendariordeak eta Nekane Lasa Iruñeko Frantzisko Deuna eskola publikoko zuzendariak: “Errealitatea teoria baino azkarrago doa”.\nEzker-eskuin, goitik behera: Nekane Lasa, Mirentxu Ibargarai, Gurutz Sanzberro eta kazetaria.\nIkasturte berriari begira aurrez lan handia egin behar izan zenuten udan? Horrek bere fruituak eman ditu gero ala frustratuta hasi duzue ikasturtea?\nGurutz Sanzberro: Ekaina bukaeran hasi ginen lanean, baina garatutako plangintzari ezezko borobila eman zion Hezkuntza Sailak, eta frustrazio sentsazioa eragin zigun, haien irizpideak direlako ikasturtea normal hastea, zer eta ikasturte hasiera atipikoena dugunean. Hala ere, eskola komunitatearen eta langileen inplikazioari esker bere fruituak eman ditu uztailean prestaturiko kontingentzia planak.\nNekane Lasa: Konfinamenduan ikusitako beharrak eta Hezkuntza Departamentutik bidalitako protokoloa kontuan hartuta egin genuen kontingentzia plana. Halako plan bat pentsatzeak eta egituratzeak ahalegin handia eskatzen du eta abuztu bukaeran ikusi genuen oraindik materiala eta baliabideak ez zirela iritsi, eta urduritasuna nagusitu zen, korrika eta presaka aritu behar izan genuen bukaeran.\nMirentxu Ibargarai: Frantziako Hezkunde Nazionalak abuztu erdialdean atera zuen protokoloa eta gure helburu nagusia beti izan da eta izaten jarraitzen du haur guztiei harrera egin ahal izatea; hori lortu dugu. Baina biziki azkar joan da dena hankaz gora eta anabasa handia sortu da, bereziki kasuak agertu ahala kontaktuak izendatzearekin, emandako protokoloak ez zuelako funtzionatzen. Behar izan ditugu gelak eta ikastetxeak itxi, eta beste protokolo bat eman digute irailean.\nProtagonismo eta zama handia jausi da ikastetxeetako zuzendaritzen gain. Pandemia zuek kudeatu behar duzuen sentsazioa geratu zaizue?\nIbargarai: Osasun zerbitzuaren eta Frantziako Hezkunde Nazionalaren aginduak koordinatu behar izan ditugu, eta batzuetan batak eta besteak irizpide kontrajarriak zituzten edo ez zieten gure galderei erantzuten. Erabaki batzuk gure kabuz hartu behar izan ditugu, mediku eta administrazioaren iritzirik gabe. Hori aski gogorra izan da.\nSanzberro: Logistika guztia, eremu pedagogikoen koordinazioa, familiekin harremana, kezkak, beldurrak, zalantzak… artatzea, hori guztia gure gain geratu da. Eta honi erantsi behar zaio burokrazia ikaragarria eskatzen digula administrazioak, langileen lan zama asko handituz eta baliabide gehigarririk gabe.\nLasa: Ikasturte hasierako ezjakintasuna izan da urduritasuna sortu duena: egoeraren araberako lau eszenatoki zeuden, azkenean eszenatokien halako nahasketa bat egin zuten, eta zehaztapena berandu iritsi zen, kasu positiboen aurrean uste genuena egiten genuen ikastetxeok eta aldaketak egiten joan behar izan dugu.\nZer da instituzioetatik espero eta nahiko zenuketena, eta jaso duzuena orain arte?\nLasa: Egoera oso konplexua da eta egia da zuzendarien elkarteak Hezkuntza Departamentuarekin biltzen direla, baina errealitatea doa teoria baino azkarrago, eta gertatzen ari zaizkigu gauzak Departamentuari eta Osasun arloari ihes egiten diotenak, Hezkuntza Departamentuak ez duelako urratsik ematen Osasun arloaren oniritzirik gabe. Kasu positiboak gero eta gehiago dira eta erabat kolapsatuta gaude, kasuen artatzea eta segimendua gehiago luzatzen ari da denboran. Guk eskatzen duguna da Osasun arlotik telefono zuzen bat, edozer gertatzen dela ikastetxetik deitu ahal izateko, baina aukera hori ez dago.\nSanzberro: Gurean badugu Osakidetzarekin zuzenean hitz egiteko aukera, baina Hezkuntza Sailari dagokionez faltan botatzen dut tokian tokiko diagnostikoa egitea. Erabakitzen diren irizpideak eta neurriak dira denontzat berdinak, aintzat hartu gabe ikastetxe bakoitzak bere ezaugarriak dituela. Ez da berdina sei lineako ikastetxea edo herri txiki bateko eskola, baina administrazioak banatu dituen baliabide apurrak banatu ditu denentzat irizpide berdinak erabiliz.\nIbargarai: Administrazioa gainditua izan dela eta gaia eskutik joan zaiela uste dut, bereziki lehenengo hilabetean, eta ondorioak guk jasan ditugu. Adibide bat: Hezkunde Nazionalak oihalezko maskarez hornitu zituen ikastetxeetako langileak, baina irakasle bat gaixotzen zenean osasun zerbitzuek ez zuten oihalezko maskara babesgarri gisa hartzen; alegia, ikasle guztiak konfinatzen zituzten, irakaslea gaixotuz gero. Horren inguruan izigarriko eztabaida sortu da bi erakundeen artean eta azkenean erabaki da orain baietz, oihalezko maskarek babesten dutela. Kudeatzeko zailena izaten ari da zentzurik aurkitzen ez diegun erabaki eta protokolo batzuk segitu behar izatea.\nNekane Lasa: "Kasu positiboak areagotu dira eta erabat kolapsatuta gaude. Eskatzen dugu Osasun arlotik telefono zuzen bat, edozer gertatzen dela ikastetxetik deitu ahal izateko, baina aukera hori ez dago"\nBaliabideak dira gako garrantzitsuenetakoa.\nSanzberro: Batetik, ikastetxean lan egiteko moldea aldatu zaigu, zereginak ere bai, eta giza-baliabide gehiago beharko genituzke. Bestetik, hezkuntza telematikoak hartu duen garrantziari begira, familia batzuek ez dute behar bezalako konexiorik ez bitartekorik etxean, eta horri erantzuteko ere baliabide materialak behar dira. Bizi dugun egoeran aparteko inbertsioa egin behar luke administrazioak.\nLasa: Gure ikastetxearen kasuan, behar genuen material teknologikoa lortu genuen konfinamendu sasoian, baina bestelako materialak eskuratzeko (espazioak banatzeko bionboak, metakrilatozko panelak, gel hidroalkoholikoa…) partida bat bidali zitzaien ikastetxeei, bakoitzaren beharrak kontuan hartu gabe. Ondorioz, eskola batzuetan materiala soberan dute eta beste batzuetan faltan. Giza-baliabideei dagokienez, 20ko ratioak jarri dituzte eta 20 ikasle baino gutxiago dituzten ikasgelek ez dute baliabiderik lortu, baina talde-burbuila bakoitzak bere irakaslea behar du, eta horregatik uste dugu baliabide pertsonalak ikastetxe guztietara bideratu behar zirela, ratioak ratio.\nIbargarai: Hemen ez da erantsi baliabide pertsonalik ez material baliabiderik, nahiz eta gela batean 30 ikasle izan, bereziki DBHn. Nik uste administrazioaren apustua izan zela kutsadura ez zela hain handia izanen eskoletan.\nRatioak, espazioak, distantzia. Baliabideak banatzerakoan burua hiruko horretan jartzea falta izan zaio administrazioari?\nLasa: Bai, ikastetxe batzuk eta besteak ezberdinak direlako, espaziotan, ikasle kopuruan…\nSanzberro: Batetik dago osasun egoera eta bestetik ikasleei eman beharreko arreta pedagogiko, akademiko, emozionala. Horri guztiari erantzuna emateko asko lagunduko luke ikasleen ratioa jaisteak eta irakasleen ratioa igotzeak. Eta noski, tokian tokiko hausnarketa egitea: agian mesedegarriagoa zaigu horma bat bota eta espazioa handitzea, irakasle bat ekartzea baino, edo alderantziz.\nIbargarai: Gurean nabarmena da, distantzia ahalik eta gehien mantentzeko dio protokoloak, baina ratioak ez dira jaitsi eta 30 ere ematen dira gela berean, distantzia mantendu gabe.\nKanpora ateratzeko hautua egin dute ikastetxe batzuetan, baina ikuskari eta administrazioaren aldetik trabak jaso dituztela salatu dute.\nSanzberro: Guk ere ikastetxetik kanpo aritzea planteatu izan dugu, baina horretarako legez handitu egin behar da irakasle kopurua, ikasle talde bat kanpora ateratzeko irakasle gehiagorekin joan beharra dagoelako, eta berriz ere giza-baliabideen faltarekin egin dugu topo. Gurasoen laguntza ere izan genezakeen, baina ikuskariak esana digu bertako langileekin baino ezin direla atera ikasleak eskola-ordutan, eta beraz ez digute erraz jartzen.\nLasa: Kanpora ateratzeari baietz esan dio ikuskariak ikastetxe batzuetan eta ezetz beste batzuetan. Gure kasuan, jolas-ordurako ez dugu beste aukerarik, oso patio txikia dugulako, eta ratio txikiak ditugunez lortu dugu atsedenaldietan alde zaharreko plaza eta parkeetara ateratzea. Atsedenaldia luzatzen dugu gainera, bizikidetza, hezkuntza emozionala eta gisakoak lantzeko tarte baliagarria delako, baina ikastetxe guztiei ez zaie aukera hori eman.\nIbargarai: Hezkunde Nazionaleko protokoloek gomendatzen dute eskolak kanpoan ematea, eta batzuentzat parada izan da ikastetxetik ateratzeko, baina Gurutzek aipatu moduan laguntzaileak behar dira segurtasuna bermatzeko, eta horregatik ez da egiten nahi bezainbat.\nGurutz Sanzberro: "Zailtasunak dituzten ikasleentzat ikasturte arruntetan bideratzen diren baliabideak aurten jarri behar izan dira hutsuneak estaltzeko. Horiek dira ikasle kaltetuenak egoera honetan"\nNola ikusten dituzue ikasleak? Ikastetxera itzuli ahal izan dute azkenean.\nIbargarai: Dudarik gabe, ikasle guztiek nahi zuten ikastetxera itzuli. Pozik hasi dira eta guk ere argi izan dugu beti, ahal genuen guztia egingo genuela ikasle guztiak hor izateko. Guretzat aldaketa da 6 urtetik goiti maskara eraman behar dutela orain ikasleek (zuek Hegoaldean ikasturtea horrela hasi zenutela badakit), eta eztabaida handia sortu du gaiak, ez dakigu ikasleek nola hartuko duten eta zein ondorio izango dituen.\nSanzberro: Ikasleek behar zuten bizimodua normalizatzen hasi, elkarrekin egon. Salbuespenak salbuespen, oso ongi ari dira eta ikusten da gaia landuta dakartela etxetik.\nLasa: Erabat ados. Gogo handia zuten bueltatzeko, pozik datoz eta ezohiko egoera honetara ongi egokitzen ari dira.\nEta familien kasuan, kezkatuta al daude gurasoak? Presioa sentitzen duzue haiengandik ala elkarrekin ari zarete bidea egiten?\nLasa: Orokorrean elkarlana da nagusi, baina familia batzuek kezka dute, bai, ea neurriak betetzen ditugun. Egoera zaurgarrian dauden familia batzuk, aurretik jada absentismo maila handiagoa zutenak, ez dira oraindik hasi, erabaki dute egoera pasa arte ez direla etorriko. Horrek eragin latza izango du, kasu batzuetan.\nSanzberro: Kezka bai, baina familien presiorik ez dugu izan eta orokorrean elkarlanerako joera da nagusi. Gehiago kezkatzen gaitu familia batzuei egoera aldatu zaiela, egoera ekonomikoa adibidez, eta lehen ez zeuden premia batzuk agertuko direla, erantzuna beharko dutenak.\nIbargarai: Ikastoletan toki handia dute guraso elkarteek eta komunikazioa etengabea da. Elkarlana handia da, protokoloak bideratzeko. Eta gurasoen artean denetik dago: batzuk kezkatuta daude, beste batzuk haserre orain maskararen gaiarekin…\nGauza bat da antolamendu logistikoa, bestea planteamendu pedagogikoa. Azken urteetan hezkuntza kooperatiboaren eta proiektukako ikaskuntzaren bidea hartzetik, ikasleak banantzera egin behar izan duzue bat-batean.\nIbargarai: Ikasturtea hasi zenean jendeak zioen talde lana fini zela egoera berrian, baina irakasleok beti izan dugu irudimen anitz, beti izan gara ikerlariak, eta hurbil segitzeko bidea asmatzen ari garela uste dut, modu kooperatiboan aritzeko, protokoloa hein batean betez.\nSanzberro: Bai, sormenari eragin diogu, eta saiatu gara gure helburu pedagogikoak ez ahazten. Moodle eta antzeko teknologiekin eutsi diogu taldeka eta proiektuka aritzeko behar horri, nolabait. Egia da, dena den, ikasturte hasieran logistika eta antolaketa kontuek xurgatu digutela energia eta buru-belarri horretan aritu garela. Orain hasi gara gure arloa berreskuratzen, pedagogiari arreta jartzen.\nLasa: Ekintza eta proiektu batzuk hankamotz geratu dira, esaterako jolasgaraian zaharrenek txikiei jolasak antolatzea, baina kooperatiboki aritzeko helburua ez dugu baztertu eta formula berriak pentsatzen ari gara, telematikoki, eskutitz bitartez…\nMirentxu Ibargarai: "6 urtetik goiti maskara eraman behar dute orain ikasleek; eztabaida handia sortu du gaiak, ez dakigu ikasleek nola hartuko duten eta zein ondorio izango dituen"\nSarri entzun dugu ikasturte hasiera honetan gako inportantea izango zirela errefortzuak, konfinamenduan areagotutako arrakala sozio-ekonomikoari aurre egiteko, tartean premia bereziko ikasleei eragindakoa. Errefortzurik ba al da?\nLasa: Premia bereziko ikasleentzat, laguntzaile eta espezialistak funtsezko izan ziren konfinamendu garaian, eta orain bueltan ikusi dugu gehiago kostatzen zaien ikasleen arreta zailtzen duela egoerak, zentzumenak mugatzen dituelako, tartean maskara eramateak berak, eta kezkagarria da, bai.\nSanzberro: Egoera ez da ona, zailtasunak dituzten ikasleentzat ikasturte arruntetan bideratzen diren baliabideak aurten jarri behar izan direlako beste hainbat hutsune estaltzeko eta aurtengo logistika bereziari erantzun ahal izateko. Premia larrienak dituztenak badute laguntza, baina hain behar handia izan ez arren gertuko jarraipena eta arreta behar dutenak, horiek dira kaltetuenak egoera honetan.\nIbargarai: Gurean egin duguna da itzuleran ikasleak ebaluatu, non diren eta horren arabera nondik abiatu jakiteko. Bestalde, konfinamenduak ikasle batzuen euskarari eragin diola sentitu dugu irailean, nahiz eta ahal genuen guztia egin genuen euskara presente egon zedin etxeetan. Itzuleran, beraz, indarra jarri dugu gai honetan eta burbuila-taldeak osatzerakoan, adibidez, hizkuntza maila izan dugu kontuan, hizkuntza maila ezberdinak nahastuz. Horretarako ere nahi dugu aurrez aurreko eskola, euskarak ez dezan gal.\nKonfinamenduan asko entzun genuen beste aldarrikapen bat: curriculuma, helburuak eta ebaluazioak birplanteatzeko beharra, indarra funtsezkoenean jartzeko. Horrela planteatu al da ikasturte berria?\nIbargarai: Edukia aparte utzita, gutxienez bi hilabete behar izan dira eskolako lan jarrera batzuk berreskuratzeko bakarrik, beraz esango nuke oraindik ez dugula nahikoa aurrera egin horri buruz aritzeko. Hori esanda, ez dut uste berriz konfinatzen bagara Lehen Hezkuntzan behintzat gai berririk landu litekeenik.\nLasa: Programazioak eta proiektuak egoera berrira egokitu ditugu, aintzat hartuta ikasturte berria ez dugula ekaineko errealitatearekin hasi, martxokoarekin baizik, eta Hezkuntza Sailari eskatu diogu curriculuma bete behar horretan malgutasuna izan dezagula, errealitateak hala eskatzen duelako.\nSanzberro: Gu ere egoerara egokitu eta moldatu gara, eta jorratu beharreko edukietan nahiz ebaluazio irizpideetan gutxieneko batzuk jarri ditugu arloz arlo, balizko konfinamendu baten aurrean. Eduki akademikoen gainetik gaitasunak lehenetsi ditugu.\nIkasgelaka edo ikastetxeka irakaskuntza telematikora itzultzen ari garen garaiotan, martxoan baino prestatuago eta bideratuago dago gaia?\nSanzberro: Aurreko konfinamendutik zerbait ikasi dugu, bai, eta funtzionatu zuena eta ez zuena funtzionatu partekatu dugu gure artean. Baliagarri jo ditugun tresnekin online plataforma sortu dugu eta simulakroak egiten ari gara orain.\nLasa: Kontingentzia planean aurreikusia dugu irakaskuntza telematikoa, eta talde bat konfinatzen denean automatikoki aktibatzen da plana, baina ez da batere erraza, martxoko esperientzian eskola osoa ari zelako etxetik, eta modu horretara zegoen antolatuta dena, baina orain eredua hibridoa da, batzuk aurrez aurre eta beste batzuk etxetik ari dira.\nIbargarai: Gu ez gaude hain aurreratuak. Gurasoei galdetegi bat pasa diegu, aurreko konfinamenduan eskaini zen jarraipen pedagogikoari buruz, eta familien oharrak jasota gogoetak partekatzea dagokigu orain, berriz konfinatuz gero nola ekin erabakitzeko.\nZein dira aurrera begirako kezka eta erronka nagusiak?\nIbargarai: Niretzat kezka handiena litzateke berriz konfinatzea. Irakaskuntza hibrido bat jasan dezakegula uste dut, baina ikasleen jarraipena eta denon arteko harremana aise zailduko lukeela konfinamenduak. Eta erronka da, ezegonkortasun egoera honetan, Seaskan ditugun hezkuntza ardatzak eta baloreak bistatik ez galtzea, protokoloak protokolo.\nLasa: Gurean ere kezka da konfinamendu orokorra, eta horri gehituko nioke zuzendaritza talde ugaritan sumatzen den nekea, lana oso intentsua izaten ari baita, eta kolokan daude hainbat eskolatan. Eta erronka, neke horren gainetik ilusioa eta motibazioa mantentzea, aurrez aurrekoari eusteko.\nSanzberro: Behar pedagogiko emozionalei erantzutea da erronka, orain arte saiatu garen moduan. Hau luzerako doala jakinda, pedagogiaz gu arduratzen garen gisan logistika, antolamendu eta baliabideei dagokionean administrazioarekin elkarlana sustatzea beharrezkoa da, gure beldurra delako ez ote diren berriz ere errepikatuko inprobisazioa, inkomunikazioa eta aldebakarreko erabakiak.\nKanal hauetan artxibatua: Hezkuntza | Seaska | Donostia | Euskal eskola publikoa | Iruñea | Koronabirusa


Kanpainaren helburu nagusia gure udalerriko merkataritza, ostalaritza eta zerbitzu sektorean erosketa sustatzea da, eta, guztira, 10.000 bonu jaulkiko dira 10 euroko prezioan, baina 15 euroko balioa izango dute kanpainarekin bat egiten duten saltokietan trukatzean. Beraz, kanpaina honek 150.000 euro jarriko ditu zirkulazioan tokiko merkataritza sarean.\nBonuak maiatzaren 23an jarriko dira salgai, agortu arte, eta gehienez ekainaren 30era arte. Dendari Elkartearen bulegoetan salduko dira, Muguru plazan (astelehen, asteazken, ostegun eta ostiraletan, 9:00etatik 14:00etara, eta astearteetan, 9:00etatik 14:00etara eta 15:00etatik 18:00etara), eta Usansolon, Oletxe kaleko 19an (ostegunetan, 16:00etatik 18:00etara).\nEpea igarotakoan, balioa galduko dute ordainbide gisa. Kanpaina, beraz, uda osoan zehar luzatuko da. Gehienez 4 bonu erosi ahal izango dira pertsona bakoitzeko, eta txartelarekin baino ezingo dira ordaindu.\nBonu bakoitza aldi bakarrean erabili beharko da, eta soilik kanpainari atxikitako saltokietan.\nBonuak bateragarriak dira.\nUdalak herritarrak berriz ere animatu nahi ditu tokiko merkataritzan kontsumitzera eta bonodendak eskuratuz kanpainan parte hartzera, eta gogorarazi nahi du zein garrantzitsua den gurea bezalako herri batentzat tokiko merkataritzak bizirik jarraitzea.\nAtxikitako saltokien zerrenda Dendari Elkartearen bulegoetan edo galdakaodendari.eus webgunean begiratu ahal izango da.


Zigoitia Euskaraz eta MagialdiAraba jaialdiek osatuko dituzte abuztuko azken egunak - Araba - Alea.eus\nZigoitia Euskaraz eta MagialdiAraba jaialdiek osatuko dituzte abuztuko azken egunak\nErredakzioa 2019-08-30 09:23\nMagialdiaren 2017ko edizioa./ Irudia: Magialdia\nHerriko jaien artean, besteak beste, Kanpezukoen txanda da asteburu honetan. Bestetik, MagialdiArabak Markinezen izango du lehenengo geltokia, Hodei magoaren ikuskizunaren eskutik.\nAbuztuaren amaiera iritsi da, eta harekin batera askotariko ekintzak dakartza Euskararen Agendak.\nArabako herri askotako jaiak izan dira hilabetean zehar, eta oraindik ere beste hainbaten txanda geratzen da. Gaur bertan, esate baterako, Kanpezun botako dute txupinazoa, 19:00etan, eta irailaren 3ra bitartean, 50 bat ekintzak osatuko dute egitaraua. Besteak beste, pilota partiduak, play back lehiaketa eta dantzaldiak izango dira herrian. Azken horren harira, Akerbeltz taldeak girotuko du gaurko arratsalde eta gaua, 20:30ean hasita.\nBestalde, Irri-barra gauak jaialdiaren azken proposamena eskainiko dute Gasteizko Falerina lorategian. Mikel Bermejoren Euskal Herritik kanpo antzezlana ikusteko aukera izango da gaur, 20:00etan. Euskal Herria utzi eta ikastera joan zenekoak kontatuko ditu gazteak, monologo formatuan.\nLarunbaterako planak ere eskaintzen ditu Euskararen Agendak. Zigoitia Euskaraz programaren barruan, besteak beste, Baserriko porrusalda haurrentzako antzezlana ikusteko aukera izango da, 19:00etan, Eriben. Igandean, berriz, MagialdiAraba jaialdiak Hodei magoaren ikuskizuna eskainiko du, Markinezen, 20:00etan.\nEkintza gehiago Euskararen Agenda atalean!


Greba mugagabea hasi dute Alzheimerdun Gaixoen Senideen Bizkaiko Elkarteko langileek — ELA Sindikatua\nGreba mugagabea hasi dute Alzheimerdun Gaixoen Senideen Bizkaiko Elkarteko langileek Greba urriaren 1ean hasiko da eta 80 erabiltzaileengan izango eragina. Enpresa hitzarmena betetzea eta kaleraturiko langilea berriro lanean onartzea eskatzen dute grebalariek. Enpresa Batzordeak jakinarazi dio zuzendaritzari aplikatzen zen hitzarmena, Bulego eta Langeletakoa, ez dagokiola sektoreari, eta hitzarmen aplikagarria Bizkaiko Esku-hartze Sozialekoa dela. https://www.ela.eus/eu/gizalan/albisteak/greba-mugagabera-hasi-dute-alzheimerdun-gaixoen-senideen-bizkaiko-elkarteko-langileek https://www.ela.eus/eu/gizalan/albisteak/greba-mugagabera-hasi-dute-alzheimerdun-gaixoen-senideen-bizkaiko-elkarteko-langileek/@@download/image/afe.jpg\nIrailaren 17an izandako bileran Zuzendaritzak, hitzarmen aplikagarria zein den erantzun beharrean, arreta zuzeneko langile bat kaleratu du, presio-neurri gisa eta gainerako langileak izutu guran. Zuzendaritzak, nagusikeriaz eta zentzugabekeriaz, pertsonala diziplinatzeko asmoa du, ea horrela beren eskubideak erabiltzeari uko egiten dioten.\nEnpresa Batzordeak, Zuzendaritzarekin negoziatzen duen bitartean, gertaeren berri jakinarazi dio Bizkaiko Foru Aldundiari (Gizarte Ongizatea), erakunde hori baita zerbitzuaren finantzatzailea eta azken erantzulea. Hala ere, BFAk ez du bitartekaritza-lanik egin; eta gainera, behin langilea kaleratu ondoan, Enpresa Batzordea BFArekin (Gizarte Ongizatea) harremanetan jartzen saiatu da, egoera larriagotu dela adierazteko, baina ez digute jaramonik egin.


BIZKAIKO SAGARDO BERRIA 2015ko TXOTXAREN AURKEZPENA | www.amorebieta.com\nInicio Noticias BIZKAIKO SAGARDO BERRIA 2015ko TXOTXAREN AURKEZPENA\nBIZKAIKO SAGARDO BERRIA 2015ko TXOTXAREN AURKEZPENA\nBizkaiak sagardo-denboraldiari hasiera eman dio Aitor Elizegi sukaldariarekin; aurtengo enbaxadorea tradiziozko zaporez hornitu du ekitaldia. Aurkezpena Zornotzako Uxarte sagardotegian egin da gaur goizean.\nEkoizpen-bolumena 150.000 litrokoa izan da. Uzta desberdina izan da, zonalde batzuetan sagar kopuru handiak eta beste batzuetan txikiagoak izan baitira. Neguko hots faltak eragin zuzena izan du bertako sagarrean, gehien bat barietate berantiarretan. Orokorrean sagarrak oso osasuntsu heldu dira gure upategietara, baina hori bai uste zena baino %30 bat gutxiago lortu dugu. Aurtengoak sagardo freskoak dira orokorrean, arinak eta edan errazak tanino edo polifenol gutxixeagokoak eta iaz baino gradu alkoholiko txikiagoarekin kasu askotan.\n• “Klimak eragina izan du aurtengo be. Bizkaian aldaketak dekoguz eta horren eragin zuzena izan du aurtengo uztan, pentsatzen genuen baino %30rra gutxiago jaso dugu. Baina hori bai, nahiz eta uste genuen baino gutxiago lortu, upategietara heldu den sagarra oso osasuntsua izan da”, azaldu du Bizkaiko sagardogileen presidentea den Jose Antonio Zamalloak.\n• Aurtengo sagardoa freskoak dira orokorrean, arinak eta errazak edatekoak. Irakinaldiei dagokienean, urriko tenperatura altuak eraginda, azkar irakin dute sagardoak eta usain ederra dute kasurik gehienetan.\n• Bizkaian sei sagardotegik egiten dute Eusko label sagardoa. Baina kontutan izan beharreko da, Bizkaian, produktore guztiak bertako sagarrarekin egiten dutela sagardoa. “Bizkaian label produktua daukagu, ez dugu kanpoko sagarrarekin sagardorik egiten”, zehazten dute Bizkaiko Sagardo elkartetik. Sagardotegi bakoitzak aukeratzen du gustuko nahasketa; izan ere ez da sagardo homogeneo edo berdin bat lortu nahi Eusko Labelean, sagardotegi bakoitzak bere ukitua emateko aukera izatea nahi da, analitikoki nahiz organoleptikoki kalitatezko sagardoa dela ziurtatu. Bizkaian 150.000 litro egin dira 2014 uztan, %100 Bizkaiko sagarrarekin. Durangaldea, Busturialdea, Uribe Kosta, Txorierri eta Lea Artibai dira sagarra egiten den eskualdeak eta hemen ere uzta desberdina izan da Bizkaian. Sagarraren kalitateari dagozkionez, sanoa eta tamainaz handia izan da orokorrean, ur falta izan den lekuetan salbu.\nArtículo anteriorIRAIA GARCÍA GANA EL CAMPEONATO DE BIZKAIA\nArtículo siguienteGURE ESKU DAGO AURKEZPENA LARUNBATA 24


Beira: "Gure kantu bakoitzak bere bide propioa egiten du" — Gaztezulo\nBeira: "Gure kantu bakoitzak bere bide propioa egiten du"\nBeira: "Gure kantu bakoitzak bere bide propioa egiten du" Gaur, hilak 21, ‘Braillean’ diskoa aurkeztu du Beira taldeak; ibilbideko hirugarren diskoa dute, eta ohi bezala, Jon Martinek idatzitako bertsoei doinua jarri die Igor Arruabarrenak, Urtzi Olaziregi, Gari Amundarain eta Mikel Arruabarrenarekin batera. Kantuan Irati Odriozola entzungo duzue, baina ez da kolaboratzaile bakarra: Moro, Aneguria, Xendarineko Ahizpak, Laineko Leire eta Kris, Iñigo Asensio… Martinekin hitz egin dugu, eta erditutako proiektu berria ezagutu dugu. https://www.gaztezulo.eus/albisteak/beira-gure-kantu-bakoitzak-bere-bide-propioa-egiten-du https://www.gaztezulo.eus/albisteak/beira-gure-kantu-bakoitzak-bere-bide-propioa-egiten-du/@@download/image/0c683304d19b7ea0.jpg\nGaur, hilak 21, ‘Braillean’ diskoa aurkeztu du Beira taldeak; ibilbideko hirugarren diskoa dute, eta ohi bezala, Jon Martinek idatzitako bertsoei doinua jarri die Igor Arruabarrenak, Urtzi Olaziregi, Gari Amundarain eta Mikel Arruabarrenarekin batera. Kantuan Irati Odriozola entzungo duzue, baina ez da kolaboratzaile bakarra: Moro, Aneguria, Xendarineko Ahizpak, Laineko Leire eta Kris, Iñigo Asensio… Martinekin hitz egin dugu, eta erditutako proiektu berria ezagutu dugu.\nDisko berria aurkeztu duzue gaur; nolakoa da jaio berri den proiektu hau?\nHaurdunaldi baten modukoa izan da disko hau kaleratzea; alde batetik, sekulako gogoz geunden egun hau iristeko, eta bestetik, data gerturatu ahala, beldur puntu bat sentitu dugu. Baina atera dugu mundura azkenik, eta oso pozik gaude!\nZe itxura du zuen lan berri honek?\n11 kantuz osatutako diskoa da, elkarren artean oso ezberdinak. Gure taldearen ohiko xelebrekeriari helduz, bertsoekin estuki lotutako lana kaleratu dugu; ohi baino testu gehiago dute kantuek, eta estilo aldetik ere, oso zabala da. Ez dugu estilo zehatz batera lotuta egotea gogoko, eta ez gara tribu urbano jakin batera zuzendutako taldea; horregatik, lan berri honetan rap, balada heavyak, rock, doinu goxoak... denetik bildu dugu. Aurreko lanetan bezala, letrak nik sortu ditut, eta ondoren Igorrek maisuki musikatu ditu.\nBraillean izenarekin batailatu duzue lana; esanahi berezirik al du?\nBigarren kantuaren izena aukeratu dugu lan hau izendatzeko, kontatzen duena oso berezia delako; bikote bat modu klandestinoan elkartuko da, eta bien arteko sexu gaua deskribatzen du kantuak modu poetikoan; abestiak dio poemak irakurri daitezkeela titietan, eta ukimenari omenaldia egiten dio. Diskoak orokorrean ideia hori du buruan bueltaka; uste dugu musikak erreferentzia asko egiten dizkiola ukimenari, ikusmen ezari, gainontzeko zentzumenak indartzeari. Ukigarria den zerbait sortzen saiatu gara, zirkuitutik atera eta ez ohikoa izan zitekeen zerbait.\nLetrak zuk sortuak dira; nondik datorkizu halako istorioak kontatzeko inspirazioa?\nKantu guztiek dute abiapuntu biografiko bat, baina ez dira beti bizipen pertsonalak izaten, askotan, lagunek edo ingurukoek kontatutako bizipenetatik abiatzen naiz. Beti izan dut minak paperean jartzeko ohitura, autoterapia modukoa da niretzat. Istorio horiek apaintzea gustatzen zait, batzuetan dramatizatuz, bestetan leunduz; eta beti, helburu metriko batekin. Kontatzeko moduak kontatu beharrekoak adina garrantzi du niretzat; The Life of Pi edota Big Fish filmen moduan, egiak edertzea gustatzen zait. Inor ez da objektiboa, beraz zergatik ez subjektibotasun hori besarkatu eta lizentzia poetikoak hartu?\nBertsoak eta musika ez dute beti harreman onena izan; zuen taldeak kontziliatu ote ditu bi diziplinak?\nEgia da oso zabaldua dagoela bertsolariok gaizki kantatzen dugunaren topikoa, eta urte askoz hala izan da, baina azken urteetan asko hobetu dugu, pilak jarri ditugu bertso-saio musikatuetan. Zentzu horretan, Bertsolari Txapelketa Nagusi hau jarraitzen dabiltzanak hobekuntza nabarituko zutela sinetsita nago!\nDisko berria kaleratzearekin batera, nola dabil Beira taldea?\nBoskoteari pasa zaion gauzarik onena da Beira. Igor eta biok txikitatik ezagutzen dugu elkar, klasera elkarrekin joaten ginen, eta taldera sartzen azkena izan nintzen arren, lagun kuadrilla bihurtu gara. Astero elkartzen gara entseatzeko, eta izaera oso ezberdinak ditugunez, esan daiteke elkar osatzen dugula. Diskoa kaleratzearekin batera, kontzertuak ematen asteko irrikaz gaude: Oiartzunen estreinatuko gara, hilak 25, Pagoa aretoan, 22:00etan, eta baditugu ondorengo datak zehaztuta: hilak 30 Gasteizko Naski tabernan, 19:00etan; abenduak 6, Durangoko Ahotsenean, 13:40ean; eta abenduak 10, Elizondoko Arizkuenean, 19:00etan.\nGure publikoa orokorrean bertsozalea bada ere, mota guztietako entzuleak hurbiltzen dira gure kontzertuetara, eta ez dira ados jartzen gure kanturik arrakastatsuena zein den erabakitzeko orduan! Hori da, hain zuzen, Beiraren arrakasta handiena; gure kantu bakoitzak bere bide propioa egiten du, eta elkarren artean horren ezberdinak direnez, ibilbide ugari izaten dituzte. Esate baterako, disko berrian bada Izurdeak izeneko kantua, haur kantu baten modukoa dena; kuriositate handia daukat abesti horrek hartuko duen bidea ikusteko.


Ignacio Gonzalez Madrilgo Erkidegoko presidente ohia atxilotu dute | Berriak Politika | EiTB\nPPko buruzagi ohia Isabel II.a Kanalarekin lotutako ustezko ustelkeria kasu baten harira atxilotu dute, beste 11 lagunekin batera.\nIgnacio Gonzalez (PP) Madrilgo Erkidegoko presidente ohia atxilotu dute, beste batzuekin batera, Isabel II.a Kanalarekin lotutako ustezko ustelkeria kasu baten harira Guardia Zibilak abian jarritako polizia-operazioaren baitan.\nEloy Velasco Auzitegi Nazionaleko epailea zuzentzen ari da operazioa, eta oraingoz 12 dira atxilotuak ustelkeriarekin lotutako zortzi deliturekin lotuta: prebarikazioa, talde kriminala, diru-publikoa bidegabe erabiltzea, funtzionario eroskeria, dirua zuritzea, iruzurra, dokumentuak faltsutzea eta negozio ustelak egitea.\nGainera, hainbat miaketa egiten ari dira Espainiako hiriburuan, Isabel II.a Kanalaren egoitzan, besteak beste. Gonzalez izan zen erakunde horren presidente 2003tik 2012ra, Madrilgo presidenteorde izan zenean.\nTxosten horretan azaltzen denez, Emissao 21,4 milioi euroren truke erosi zuen Isabel II.a Kanala erakunde publikoak; hilabete geroago, horren ondare garbia 10,629 milioi eurokoa zen; urtebete geroago, 5,380 milioikoa.\nDena dela, irregulartasunak ez omen dira Emissaoren erosketara mugatzen, Madrilgo Erkidegoaren zorpetzea argitzeko Madrilgo Asanbleako ikerketa batzordeak egin zuen lanean oinarrituta egindako salaketan agertzen denez.\nBestalde, Eloy Velasco Auzitegi Nazionaleko epaileak lekuko gisa deklaratzera deitu ditu gaur bertan Cristina Cifuentes Madrilgo Erkidegoko presidentea eta Angel Garrido presidenteordea, Isabel II.a Kanalaren auzia argitzeko prozesuan.\nGuztira, Auzitegi Nazionaleko 6. Instrukzio epaitegiak bost pertsona deitu ditu lekuko gisa deklaratzera, Isabel II.a Kanaleko ustezko ustelkeriagatik 12 pertsona atxilotu dituzten egunean bertan.\nAuzitegi Nazionalean deklaratu aurretik Cifuentesek esan duenez, Madrilgo Erkidegoko Gobernua "Justiziari erabateko laguntza ematen ari zaio".\nCifuentesek gogorarazi du bere garaian Fiskaltzari bidali ziotela Isabel II.a Kanalaren inguruko informazioa. "Ordutik gaur arte eta etorkizunean, gure laguntza erabatekoa izan da, erabatekoa da eta erabatekoa izango da", azpimarratu du.\n'La Razon' egunkariko presidentea eta zuzendaria, auzipetuta\nGainera, ikerketa berean, Mauricio Casals eta Francisco Marhuenda 'La Razon' egunkariko presidentea eta zuzendaria auzipetu dituzte, Cristina Cifuentes Madrilgo presidentea beldurrarazteagatik.\nOstegun honetan deklaratuko dute Eloy Velasco epailearen aurrean, Auzitegi Nazionalean.\nEpaileak Zigor Kodearen 464. artikulua oinarri hartuta deitu ditu deklaratzera. Artikulu horren arabera, urtebete eta lau urte arteko zigorrak ezar daitezke, "indarkeria edo beldurra erabilita, prozesu judizial batean salatzaile, auzipetu, abokatu, prokuradore, aditu, interpretatzaile edo lekuko baten jarrera aldarazten saiatzeagatik".\nPPk militantzia kendu dio Gonzalezi\nPPk behin-behinean militantzia kendu dio Ignacio Gonzalezi atxiloketaren ostean. PPk ohar baten bidez jakinarazi du gaur goizean bertan hartu dutela erabakia.\nAlderdiak 2016ko martxoan ireki zion espedientea Gonzalezi, Esteponan erositako etxebizitza baten inguruan abiatutako ikerketa judizial bat medio, baina ordutik gaur arte PPk ez du erabakirik hartu.\nEtxebizitza horren inguruko ikerketarekin batera, epaileak Gonzalez eta Lourdes Cavero emaztea deitu zituen deklaratzera, eta orduan ireki zioten espedientea.\nOrain, Gonzalezen atxiloketak azkartu egin ditu erabakiak, eta "afiliazioa" kendu diote (azken kongresuan "militante" hitza kentzea adostu zuten).\nIgnacio Gonzalezek 2016ko urtarrilean utzi zuen Madrilgo PPren idazkari nagusi kargua, baina ez zen horren berria zabaldu Esperanza Aguirrek urte horretako otsailaren 14an Madrilgo PPren presidente kargua utzi zuen arte.


Covid 19aren krisiak indarkeria matxistan izan duen eragina aztertu eta aurre egiteko bitartekoak jartzeko konpromisoa berretsi du udalbatzak — Berbia\nCovid 19aren krisiak indarkeria matxistan izan duen eragina aztertu eta aurre egiteko bitartekoak jartzeko konpromisoa berretsi du udalbatzak\nAzaroaren 25aren inguruan adierazpen instituzionala aho batez onartu zen azken Osoko Bilkuran\nTestua udalbatza osatzen duten bi taldeen adostasunez aurkeztu zen eta irakurri ere hala egin zuten Berdintasuna batzordeko bi kideren artean, Izaro Elorzak eta Marijo Etxegoienek, erdibana.\nBizi dugun pandemia egoera zailak indarkeria matxistan eta bereziki hau pairatzen duten emakume eta haurrengan ere eragina duela aipatu zen, osasun larrialdiak bereziki kaltetu baititu aurretik jada egoera zaurgarrietan zeuden pertsonak. Hausnaketa egin eta babes eta laguntza prozesuan sortu diren akatsak zuzendu beharra azpimarratzen da adierazpen idatzian: lehentasunezkoa da une honetan jakitea, indarkeria matxistari dagokionez, nola eragiten dien krisi honek emakumeei eta haien seme-alabei zer modu berri sortu diren, zer eredu aldatu diren, zer adierazpen areagotu diren… eta zeintzuk diren egoera honetan egin daitezkeen zerbitzuen moldaketak edo har daitezkeen neurriak, egindako akatsak errepika ez daitezen.\nKrisia aurrekontuak eta zerbitzuak eten edo murrizteko aitzakia ezin dela izan aldarrikatzen du adierazpen instituzionalak eta aurten, Euskal Herrian hil dituzten lau emakumeak gogoan, indarkeria matxistari aurre egiteko lanean jarraitzeko konpromisoa berresten du.\nAdierazpenak zazpi puntu edo konpromiso konkretu zerrendatzen ditu, tartean, instituzio ezberdinen artean elkarlanean jarraitzekoa. Alde horretatik, urte hasieran Oñatiko udalak, Osakidetzak eta Ertzaintzak sinatu zuten instituzio arteko protokoloari aipamena egiten zaio, jarraipena eta etengabeko ebaluaziorako baliabideak ezartzeko konpromisoa hartzen du udalak, eta beste instituzioei ere dagozkien baliabide teknikoak bideratu ditzaten eskatzeko konpromisoa.


La feria de publicaciones de artista BALA celebra su sexta edizioa antiguo Calzados La Palma de Bilbao\nBanizu Nizuke kultura-elkarteak BALAren –Bilboko Arte Liburu Azoka– seigarren edizioa antolatu du. Asteburu oso bat eskainiko zaie formatu konbentzionalez haratago doazen edizio formei, eta esperimentazioaren eta ikerkuntza artistikoaren lurretan barrena sartuko dira, liburua objektu, pieza bakar edo sorta berezi gisa harturik. Bilboko Arte Liburu Azokak, BALAk, seigarren edizioa iragarri du, abenduaren 14tik 16ra bitartean Calzados La Palma zapata-denda zaharrean (Posta kalea, 3) izango dena, Bilboko Alde Zaharrean. Erakustaldian arte-obretako aleak erakutsi eta salduko dira, eta bertan bat egingo dute hainbat argitaletxek, fanzinek eta Kolonbiako, Pariseko, Bartzelonako eta Euskal Herriko artista ugarik; jardunbide berdinarekin denek: autoedizioa. BALAn, halaber, hitzaldiak, lantegi espezializatuak eta kontzertuak izango dira.\nBALAk 50 stand izango ditu, zeinetan bertako zein nazioarteko argitaletxeak, fanzineak eta artistak izango diren. Standetan kolektibo horien sormen berriak eta material anitzak eskainiko dira: pieza bakar ugari, liburu-dendetan eta bitartekari arruntetan zailtasunez lortzen direnak... Hori dena Bilboko lokal adierazgarri baten testuinguruan, Alde Zaharreko Calzados La Palma zapata-denda zaharrean; BALArako artistikoki prestatutako bi solairurekin.\nArgitaratze grafikoen munduko hiru pertsona garrantzitsuren hitzaldiak hartuko ditu azokak. Ostiralean, espazioaren inaugurazioaren ostean, Enric Jardí (Bartzelona, 1964) diseinatzailea izango da gonbidatua. 2009an, Kataluniako Generalitataren Diseinu Sari Nazionala jaso zuen, eta zenbait sari profesional jaso du ere bai, besteak beste, Laus, ED Awards, D&AD... Ilustrazioak egin ditu Público egunkarirako, El Jueves aldizkariaren azala birdiseinatu zuen eta Chicago Reader eta Boston Phoenix egunkarien berrikuntzan parte hartu du. Hitzaldi hau emango du: Nola egiten da liburu bat gaur egun? Argitaratze-proiektu bati ekin aurretik zer hartu behar dugun kontuan azalduko digu. Papera, tamainak, ilustrazioak, testua, edizioa, egiletasuna, etab.\nLarunbatean, Enrique Bordes (Madril, 1975) ikus-arteetako aditua eta arkitektoa izango dugu gurekin. Beatos, mecachis y percebes erakusketa berriaren komisarioa da, komikien milaka urte Espainiako Liburutegi Nazionalean, bertako materialekin. Gure etxera gai hau ekarriko du: Arkitektura komiki gisa.\nIgandean Ana G. Lartitegi (Bilbao, 1961) irudigileak parte hartuko du BALAren programan. Ilustrazioaren Euskadi Saria jaso zuen 2015ean, eta honako hitzaldi hau emango digu: Hitzik gabeko liburu batetik geratzen dena.\nLantegiak ordaindu beharreko jarduera bakarrak izango dira. Abenduaren 14an, WERKER COLLECTIVE (Amsterdam) holandarrek workshop bat emango dute argitalpenak sortzeko prozesu kolektiboei buruz; Sabotaje. Zapata erresistentzia objektu izenekoa. Izen horren bidez, omenaldia egingo zaio azoka ospatuko den espazioari, zapata-denda ohiari. Izan ere, terminoaren jatorria sabot hitz frantsesa da, eskalapoi esan nahi duena. Eskalapoi-fabrika bateko langileek makinariari sabotajea egiten lehenak izan ziren, ugazabekin ados ez zeudela adierazteko.\nAbenduaren 15ean bi lantegi egongo dira. Lehenik, NAGORE LEGARRETAK (Hernani) ontziekin argazkiak egiten irakatsiko digu, argazki-makina estenopeikoak sortuz. Eta, bigarrenik, SARCOFAGA (Bogota) kolonbiar kolektiboak gerrilla-serigrafia egiten irakatsiko digu eguzkitzailerik gabe.\nIgandean, txikien txanda izango da. ARAN SANTAMARIA (Zumaia) pop-up teknikan espezializatutako artistak diorama landuko du 6 urtetik 12 urtera bitarteko haurrekin.\nHorien jarduera paralelo gisa, doako kontzertu bat eskainiko du BALAk. Igandean, vermut saioa, Lazybone Ramblers taldearekin.\nBALA está organizado por Banizu Nizuke y cuenta con el apoyo del Ayuntamiento de Bilbao y Gobierno Vasco.\nBALA 2018 EGITARAUA\nHITZALDIA / CHARLA: Jesús Sotes (Iruñea) Con la colaboración de Euskal Irudigileak


[dotb.eus] [bideoa] 'Erabakiko dugu, Gure esku dago! Mila esker danori' | dotb Durangaldeko Telebista\n[dotb.eus] [bideoa] ‘Erabakiko dugu, Gure esku dago! Mila esker danori’\nDeja un comentario\t/ DURANGALDEA, DURANGALDEA / 2018-06-13 2018-06-13\nDurangoko Gure Esku Dagok Durangaldeko herritarren parte hartzea eskertu du\nDurangaldeko parte hartzea ere altua izan da. ARGAZKIA: dotb.eus\nDURANGO.- Domekan izandago Gizakatearen ondoren Durangoko Gure Esku Dagok herritarren parte hartzea eskertu nahi izan dute «beste behin, gure etorkizuna Guk geuk erabaki nahi dugula aldarrikatu genuen milaka Euskal herritarrek. Erabakitze eskubidearen alde sekula egin den mobilizaziorik handiena izan zen Donostia, Bilbo eta Gasteizen arteko gizakatea» azpimarratu dute.\nErronka itzela izan zen antolatzaileentzat, bai logistikoki zein kuantitatiboki. 175.000 herritarrek hartu zituzten errepideak, 2014-ko Durango eta Iruñearen arteko gizakateko zifrak hautsiz. Azaldu dutenez «urteak daroagu Euskal Herriaren etorkizun politikoa Euskal herritarrok erabaki nahi dugula aldarrikatzen. Iaz, Durangalde osoan antolatutako herri galdeketetan, nahi hori gauzatzea posible dela erakutsi genuen herritarrok, eta aurten, joan den asteko gizakatean, beste pausu bat eman dugu herri gisa dagozkigun eskubideak exijitzeko».\n«Gutun honen bitartez Durangaldeko herritarrak eskertu nahi genituzke. Bai gizakatean parte hartzeagatik eta baita urte guzti hauetan erakutsitako adore eta ilusioagatik. Horixe baita burujabetza lortzeko giltza: ezberdinen arteko adostasuna, elkarlana eta determinazioa. Eskerrak baita, eskualdeko komunikabideei, herritarrei boza emategatik. Eta azkenik, eskerrik beroenak mobilizazio erraldoiaren antolaketa lanetan ibili ziren boluntarioei.\nJauzi handi bat egin genuen ekainaren 10ean. Erakutsi genuen gero eta gehiago garela nazio burujabe bat nahi dugun herritar ahaldunduak. Ez dugu atzera egingo. Lanean jarraituko dugu Euskal Herriaren borondate demokratikoa gauzatu dadin. Jende zoriontsuz osatutako herri libre bat lortu arte. Erabakiko dugu, Gure esku dago! Mila esker danori».\n[dotb.eus] Gure Esku Dagok datorren hilabeteetarako erronkak azalduko ditu gaur Durangon\nHitzordua, gaur arratsaldeko 19,00etan Plateruena Kafe Antzokian izango da DURANGO.- Gaur, ekainak 5, arratsaldeko 19,00etan bozeramailea den Josu Etxaburuk, Gure…\n[dotb.eus] Gure Esku Dago plataformaren giza katea antolatzeko herri batzarra Durangon\nGaur, martxoak 20, 19.00etan izango da DURANGO.- Datorren Ekainaren 10ean Gure Esku Dagok giza kate berri bat egingo du…\ndotb.eus | Concejales de Durango apoyan el movimiento ciudadano "Gure Esku Dago"\nPNV, Herriaren Eskubidea y EH Bildu se sumaron a la convocatoria DURANGO.- Al finalizar el pleno de ayer varios corporativos…


genre_facet:"EIMAk onetsitako materialak" genre_facet:"Curriculumeko baliabideak" author_facet:"Elhuyar Hizkuntza Zerbitzuak" author_facet:"Agirre, Tomas" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Mekanizazioa (Heziketa Zikloa). Erdi maila" topic_facet:"Metrologia eta saiakuntzak (Modulua)"\nGeneroa / Forma: EIMAk onetsitako materialak Generoa / Forma: Curriculumeko baliabideak Egilea: Elhuyar Hizkuntza Zerbitzuak Egilea: Agirre, Tomas Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Mekanizazioa (Heziketa Zikloa). Erdi maila Proposatutako gaia: Metrologia eta saiakuntzak (Modulua)\n1 Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila 1 Fabrikazio prozesuen gauzatzea (Modulua) 1 Garraioa eta ibilgailuen mantenimendua (Lanbide Arloa) 1 Karrozeria (Heziketa Zikloa). Erdi maila 1 Lanbide Heziketa Gehiago ... Mekanizazioa (Heziketa Zikloa). Erdi maila Metrologia eta saiakuntzak (Modulua) 1 Oinarrizko mekanizazioa (Modulua) 1 Produktuen egiaztapena (Modulua) 1 Soldadura eta galdaragintza (Heziketa Zikloa). Erdi maila Guztiak ikusi ... gutxiago ...


Arrakasta handiarekin aurkeztu dute Vicomtech-ek koordinatutako inLane proiektua eta Europako Batzordearen gorespena jaso du amaiera ekitaldian\ninLane partzuergoak Bartzelona eguzkitsuaren kaleak hartu zituen ekainaren 19an berriki garatutako bide mailako nabigazio aplikazioaren azken prototipoa frogatzeko, EGNSS eta ordenagailu bidezko ikusmen teknologia bateratuz lortutakoa. Baina hori jarduera erakargarri bat gehiago besterik ez zen izan, 50 akziodunetik gora bildu zituen proiektuaren amaiera ekitaldian. Izan ere, interesgarri aurkitu zuten inLane-ren amaiera ekitaldia bide mailako nabigazioa, tokiko mapa dinamikoen sorkuntza edo sentsore fusioa lantzen duten guztiek.\nEkitaldia irekitzeko, Kataluniako Automobil Errege Klubak eta Europako GNSS Agentziak hasierako hitzaldiak eman zituzten. Jarraian, Oihana Otaegui proiektu-koordinatzaileak inLane proiektuaren ikuspuntua eta misioa aurkeztu zuen. Orduan, inLanek garaturiko soluzioen erakusketa praktiko ezberdinak egin zituzten: eszenak ulertzeko sistemak, tokiko mapa dinamikoen sorkuntza, mapak kolaborazio ireki bitartez eguneratzeko sistemak eta gidariari laguntzeko sistema aurreratuetan (ADAS, ingelesezko sigla) errealitatea areagotzeko soluzioak. Era berean, parte hartzaileek inLane teknologiaz lagundutako ibilgailua frogatzeko aukera izan zuten (Vicomtech-en jabetza), inLane partzuergoaren kideekin ibilaldia eginez eta euren eskutik bide mailako nabigazio teknologiaren operazio-xehetasunak jasoz.\nErakusketak bukatu ondoren, parte hartzaileek konferentzia aretoan bildu ziren, inLane eta Galileo teknologiei buruzko onuren inguruko mahai-inguru bizia entzuteko. Eztabaidak Erwin Vermassen-ek moderatu zituen (ERTICO – ITS Europe) eta hiru ikuspuntu ezberdin barne hartu zituzten: ikerketa, industria, eta herri-agintari eta azken erabiltzaileak. inLane proiektuaren kide guztiek esku hartu zuten mahai-inguruan, aparteko ikuspuntuak aurkeztuz eta etorkizunean inLane teknologia abiarazteko aukera posible guztiak argituz.\nHorrez gain, ekitaldian Europako Batzordeko ordezkariak izan ziren eta haiek aitortu zutenez "gaur ikusi dugun teknologia etorkizunean errealitatea izango da auto guztietan". Amaiera ekitaldiaren hurrengo egunean, inLane proiektuak arrakastaz gainditu zuen azken azterketa, Europako Batzordearen gorespena jasoz. Hortaz, inLane proiektua bukatutzat eman du proiektu-taldeak. Horrenbestez, eskerrak eman nahi dizkie amaiera ekitaldian parte hartu zuten guztiei eta azken bi urte eta erdian interesa ageri izan duen akziodun orori, eta adorea eman nahi die EGNOSS eta Galileo GNSS teknologia baliatuz automobilgintza sektorea hobetzeko etorkizunean gara daitezkeen proiektuei.\nHogeita hamar hilabeteko epean, Europar Batasuneko sei herrialdeetako hamar proiektu-kidek teknologia berritzaileak aztertu eta garatu zituzten, hurrengo belaunaldiko ADAS sistemen bide mailako kokapena eta mapa-teknologia hobetzeko. Proiektuak aurrerapen nabarmenak lortu zituen bide mailako nabigazio zehatza, eszena ulermena, nabigazio eta mapa informazioa, kokapen zehatza eta ikusizko odometrian. Teknologia arloko erdiespen hauek kostu baxuko nonahiko sentsoreen bidezko informazio fusio aurreratuaren bitartez lortu ahal izan ziren. Informazioa prozesatuz, ibilgailu barruan edo hodeian, eta Galileo bezalako kokapen sistema aurreratu batekin, oinarriak ezarri dira etorkizunean sistema automatizatu bitartez gidatuko diren ibilgailuen teknologia eraikitzeko.\nProiektua koordinatzeaz aparte, Vicomtech-ek prototipoen integrazio-proba eta proba teknikoak zuzendu zituen eta bideak eta trafiko seinaleak antzemateko pertzepzio-algoritmoak garatu zituen.\nInLaneri buruzko informazio gehiago: https://inlane.eu/\nProiektuak Europako GNSS Agentziaren diru-laguntza jaso du, Europar Batasuneko Horizon 2020 berrikuntza programaren esparruan (687458 zenbakidun diru-laguntza hitzarmena).


55 urterekin erabateko ezgaitasun iraunkorra handitzea (REM)\nAitatasunagatiko prestazioa (REM)\nZerbitzu honen bidez, aitatasunagatiko prestazioa eska dezakete Itsasoko Erregimen Bereziko langileek.\nAlarguntza pentsioa (REM)\nZerbitzu honen bidez alarguntza pentsioa eska dezakete Itsasoko Erregimen Bereziko langileek.\nAlarguntzagatiko pentsioa. Erkidegoko Arauak eta Aldebiko Hitzarmenak (REM).\nZerbitzu honen bidez Itsasoko Erregimen Bereziko langileen onuradunek aukera dute alarguntzagatiko pentsioa eskatzeko, Erregistro elektronikoa erabiliz, Erkidegoko Arauen edo Aldebiko Hitzarmen baten babesean.\nZerbitzu honekin Itsasoko Erregimen Bereziko langileek ardurapean dituzten seme-alaben aitorpena egin dezakete, ISMaren zuzeneko ordainketan aldi baterako ezgaitasunagatiko prestazioak izapidetze aldera.\nAldi baterako ezintasunagatiko ordainketa zuzeneko subsidioa (REM)\nZerbitzu honekin, Itsasoko Erregimen Bereziko langileek subsidioa eska dezakete aldi baterako ezgaitasunagatik.\nAmatasunagatiko prestazioa (REM)\nZerbitzu honen bidez, amatasunagatiko prestazioa eska dezakete Itsasoko Erregimen Bereziko langileek.\nAtzerrian emandako osasun-laguntzako gastuak itzultzea (Gizarte Ekintza REM)\nZerbitzu honekin, Itsasoko Langileen Erregimen Bereziko ontziratutako langileek Osasun Arretagatiko Gastuak Itzultzeko eska dezakete, ontzia atzerriko porturen batean dagoenean.\nBanku-datuen eta pentsiodunaren helbidearen aldaketa (REM)\nBankuko datuak aldatzeko eskaera, pentsioa kobratzeko, edo titularraren helbidea aldatzeko (pentsiodunentzat soilik).\nDiru-sarreren aitorpena gutxieneko osagarriei dagokienez (REM)\nZerbitzu honek titularraren diru-sarreren aitorpena eta, dagokionean, bere ezkontidearena egitea ahalbidetzen du, gutxieneko osagarria jasotzeko eskubideari dagokionez.\nEdoskitze naturaleko arriskuaren prestazioa (REM)\nZerbitzu honen bidez, edoskitze naturaleko arriskuaren prestazioa eska dezakete Itsasoko Erregimen Bereziko langileek.\nErretiroagatiko pentsioa. Erkidegoko Arauak eta Aldebiko Hitzarmenak (REM)\nZerbitzu honen bidez Itsasoko Erregimen Bereziko langileek aukera dute erretiroagatiko pentsioa eskatzeko, Erregistro elektronikoa erabiliz, Erkidegoko Arauen edo Aldebiko Hitzarmen baten babesean.\nErretiroko pentsioa (REM)\nZerbitzu honen bidez erretiro pentsioa eska dezakete Itsasoko Erregimen Bereziko langileek.\nEuropar Osasun Txartela (EOT) (REM)\nEzgaitasun iraunkorra berrikustea (REM)\nFlota geldiarazteagatiko diru-laguntzak\nZerbitzu honekin soldata ordezkatzen duten prestazioekin eta tripulatzaileen Gizarte Segurantzako kuoten abonuarekin lotutako laguntzak eska daitezke, ontzidia gelditzen bada.\nGutxienekoak senideen kargarengatik eta diru-sarreran aitorpena (REM)\nZerbitzu honen bidez, pentsioaren titularraren diru-sarreren eta familia-kargen aitorpena egin daiteke, familia-kargengatiko minimoari dagokionez.\nHasierakoaren Osasun Prestakuntza eta Osasun Prestakuntza Berezi Aurreratuaren ziurtagirien homologazioa (REM)\nZerbitzu honen bidez, itsasoko langileen osasun prestakuntza zehatzaren programen gutxieneko edukiak eta osasun prestakuntzaren ziurtagiria emateko eta homologatzeko baldintzak ezartzen dituen martxoaren 5eko PRE/646/2004 Aginduak erregulatzen dituen Osasun Prestakuntza Espezifikoaren ziurtagirien igorpena eska daiteke.\nHaurdunaldiko arriskuagatik prestazioa (REM)\nZerbitzu honen bidez Itsasoko Erregimen Bereziko langileek diru-laguntza eska dezakete haurdunaldian arriskua edukitzeagatik.\nHeriotzagatik sortu diren eta jaso ez diren prestazioen eskaera (REM)\nZerbitzu honen bidez, kendutako eta ez jasotako pentsioko hileko kuotak eska daitezke titularraren heriotzagatik.\nHeriotzagatiko laguntza (REM)\nZerbitzu honekin heriotzagatik sorospen prestazioa eskatu ahal izango du ehorzketako gastuei aurre egin dion pertsonak.\nIRPF atxikipen tasa nahita aldatzeko eskaera (REM)\nZerbitzu honekin, Itsasoko Erregimen Bereziko pentsioren bat esleituta duten pertsonek, beren pentsioaren gaineko IRPF atxikipen boluntarioa aplikatzea edo aplikatzeari ustea eska dezakete.\nItsasoko Gizarte Institutuan gauzatutako Itsaso eta Osasun Lanbide Heziketa Ikastaroetara joatearen gastuak itzultzeko eskaera\nZerbitzu honekin Itsasoko Gizarte Institutuan gauzatutako Itsaso eta osasun lanbide heziketa Ikastaroetara joatearen gastuak itzultzeko izan dezakezun eskubidea eska dezakezu.\nZerbitzu honi esker Itsasoko Gizarte Institutuan egindako itsas edo osasun prestakuntza profesionalaren diplomaren kopia eska daiteke, galdu, hondatu edo beste zerbait gertatzen denean.\nItsasoko Gizarte Institutuaren Itsaso eta Osasun Lanbide Heziketa ikastaroak\nZerbitzu honekin ISMko Itsaso eta Osasun Lanbide Heziketako Urteko Planetan sartzen diren ikastaroak egiteko onarpena eskatu daiteke.\nOntziko botikinak berrikustea (REM)\nZerbitzu honekin, Espainian bandera edo/eta Espainian erregistratuta dagoen/dauden ontzietako arauzko botika-kutxaren/kutxen azterketa egiteko eska daiteke.\nOntziko botikinetarako diru-laguntza (REM)\nZerbitzu honekin, urteroko deialdirako, itsasontziek eduki behar dituzten botikinentzako diru-laguntza eskaerak egin daitezke.\nOrdezko Behin-Behineko Ziurtagiria (CPS) (REM)\nZerbitzu horrekin, Europako Osasun Txartelaren (EOT) Behin-behineko Ordezko Ziurtagiria lor daiteke, osasun-laguntza eskubidea duen titularrarentzat eta haren onuradunentzat. Erabilgarri dauden sarbide guztiek eramango zaituzte Zure Gizarte Segurantzaren atarira, kautotze aldera.\nOsasun-laguntza. Eskubidea aitortzeko eskaera (REM)\nPentsioa ezintasun iraunkorragatik (REM)\nZerbitzu honen bidez pentsioa ezintasun iraunkorragatik eska dezakete Itsasoko Erregimen Bereziko langileek.\nZerbitzu honen bidez pentsioak Itsasoko Gizarte Institutuko beste zuzendaritza probintzial batera eramateko eska dezakezu, Erregistro elektronikoa erabiliz.\nPentsiodunen (REM) bikotekideen datuen jakinarazpena\nZerbitzu honen bidez datuen jakinarazpena egin dezakezu IRPF ondorioetarako, Erregistro elektronikoa erabiliz..\nZerbitzu honen bidez lan-jarduera bat hasi edo amaitzeko jakinarazpena egin daiteke, Erregistro elektronikoa erabiliz.\nPrestazio ekonomikoa minbizia edo beste gaixotasun larriren bat duten adingabeak zaintzeko (REM)\nZerbitzu honekin, minbizia edo beste gaixotasun larri bat duten adingabeak zaintzeko prestazio ekonomikoa eska dezakete Itsasoko Erregimen Bereziko langileek.\nZerbitzu honen bidez Itsasoko Erregimen Bereziko senideen aldeko prestazioa eska daiteke.\nZerbitzu honek zurztasun titularren eta senideen aldeko diru-sarreren aitorpena egitea ahalbidetzen du, 18 urtetik gorakoen prestazioa jasotzeko eskubidea lortzeari dagokionez.\nZurztasun pentsioa (REM)\nZerbitzu honi esker zurztasun pentsioa eska dezakete Itsasoko Erregimen Bereziko langileen edo pentsiodunen seme-alabei.\nZurztasun pentsioa. Erkidegoko Arauak eta Aldebiko Hitzarmenak (REM)


Eusko Jaurlaritzak "ezinegona" adierazi du Azpeitiko Udalak Corrugadosen gaiarekin izan duen jarreragatik - Azpeitia - uztarria.eus\nJulene Frantzesena 2021-05-25 12:15\nArantxa Tapia sailburua gaurko agerraldian.\n"Galdutako aukeragatik ezinegona eta tristura" agertu ditu Arantxa Tapia Ekonomiaren Garapen, Jasangarritasun eta Ingurumen sailburuak. Hark esan duenez, erantzukizuna Azpeitiko Udalarena da, "harena delako erabakia, eta beraz, erantzukizuna". Gaiari irtenbidea emateko Jaurlaritzak egindako elkarlanerako proposamenari "beti ezetz" erantzun diola leporatu dio Azpeitiko Udalari.\nCL taldeak Corrugados Azpeitiaren Amue eremuko lantegia ez duela irekiko jakinarazi duela eta, Azpeitiko Udalak egindako gaiaren kudeaketan jarri du arreta Eusko Jaurlaritzak. Arantxa Tapia Ekonomiaren Garapen, Jasangarritasun eta Ingurumen sailburuak gaiaz hitz egin du gaur, asteartea, eta "galdutako aukeragatik ezinegona eta tristura" agertu ditu. "Ezinegona eta lotsa sentitzen dut, Gipuzkoako 7.000 langabeek ez dutelako ulertuko zer ari den gertatzen, eta ezinegona eta lotsa sortzen dizkit atzo eta gaur erabiltzen ari den zinismoak eta gaiaren desitxuraketak, ustez, borondate onenarekin, honetan eman eta galdu dugun denboragatik".\nHaren ustez, baina, "okerrena" Jaurlaritzaren jardunaren gaineko "salaketa faltsuak" izan dira. "Enplegua sortzea ez zaigula axola eta beste arrazoi batzuengatik jardun dugula esan dute. Zer bestelako arrazoi? Argitu ditzala", zuzendu zaio Azpeitiko alkate Nagore Alkortari. Tapiaren arabera, erantzukizuna "dagoen lekuan" dago. "Ez du balio beste aldera begiratzeak eta errudunak beste leku batean bilatzeak". Hark esan duenez, erantzukizuna Azpeitiko Udalarena da, "harena delako erabakia, eta beraz, erantzukizuna". Gainera, alkateari "zorripiztu baten" gisan jokatzea leporatu dio Tapiak, baita "pilota besteren teilatura botatzea" ere. "Azpeitiko Udalak ez du herritarren beharra atzeman, ezta alboko herriko biztanleena ere, eta hori politika zorripiztuaren arriskua da. Argi dago herri guztietako egoera sozioekonomikoa ez dela bera, eta lanaren bilaketa intentsitate handiagoarekin edo txikiagoarekin defendatzen da egoera desberdina den lekuetan".\nHorrez gain, Gipuzkoako eta Azpeitiko herritarren aurrean "egia" kontatzeko eta "informazioa ez ezkutatzeko" eskatu dio sailburuak alkateari. "Eskatzen diot ez erabiltzeko txipiroi tinta dena belzteko eta erantzukizunak beste leku batean bilatzeko. Bakoitzak bere erantzukizunak ditu, helduak gara eta badakigu erantzukizun politikoak zein diren, eta zentzu horretan, esan dezala zergatik eta nola egin duen; ondo ari dela sinetsita badago, ez dago arazorik".\n"Erantzuna beti ezezkoa izan da"\nSailburuaren aburuz, Aldundiak eta Jaurlaritzak "proiektua gauzatu ahal izateko ekarpen guztiak" egin dituzte. "Enpresak atzeman zituen aktibitatea martxan jarri ahal izateko non egon zitezkeen arazoak, eta administrazioei zer egin behar zuen esateko laguntza eskatu zigun. Hiru administrazioen aurrean azaldu zuen zer egin nahi zuen: aurreko proiektua martxan jarri. Hainbat azalpen eman zituen, hala nola zenbat tona jarriko zituen martxan, zer berrikuntza egin behar zituen, hobekuntzak egin ahal izateko zer harreman izan zuen inguruko hornitzaileekin, eta esan zigun langileak ez bazituen aurkitzen, formakuntzarekin laguntzeko guk egiteko horretan".\nTapiaren arabera, hiru administrazioek martxoaren 31n egin zuten akordioa lortzeko "azken ahalegina", eta udalari dokumentu teknikoak lantzeko eta lan-mahai bat sortzeko proposatu ziotela esan du. "Gure laguntza eskaini diegu aldaketa egin behar bazen egiteko, sor zitezkeen arazoak gainditzen laguntzeko eta arazoei irtenbide bateratua emateko, baina erantzuna beti ezezkoa izan da. Aldez aurretik hartutako erabakia izan da". Tapiak jakinarazi duenez, apirilaren 13an jakinarazi zioten enpresari ezinezkoa zela jarduera berriro ekitea.\nHark adierazi duenez, ordea, Azpeitiko Udalak "beti" esan izan du "administratiboki ezin dela aktibitate hori martxan jarri", nahiz eta jakinarazi duen Jaurlaritzaren txostenek "baietz" diotela, "baita enpresak aurkeztutako eskaeran erantsitako txostenak ere". Tapiaren arabera, alkateari eta udalari txosten horiek lantzeko eta gaiari irtenbidea emateko elkarrekin lan egitea proposatu izan diote. "Gure laguntza eskaini diegu aldaketa egin behar bazen egiteko, eta erantzuna beti ezezkoa izan da. Aldez aurretik hartutako erabakia izan da".


Askatasunaren alde modu 'baketsuan' protesta egitea eskatu du Torrak\nKataluniako presidentearen hitzetan, epaiak erantzunerako garaia itxiko du eta beste epe bati hasiera emango dio, non "independentziaren helburuarekin ekimena hartuko duten".\nQuim Torra Terrasan. Argazkia: Forta\n'Ametsa ez zapuzteko aukera aprobetxatzea' eskatu die Torrak alderdiei\nAuzitegi Gorenaren epaiaren aurrean, "askatasuna, demokrazia eta, guztiaren gainetik, herriaren duintasuna defendatzeko modu baketsuan" protesta egitea eskatu dio Quim Torra Generalitateko presidenteak Kataluniako gizarteari.\nTerrasako (Bartzelona) kultur etxean ekitaldia egin du JxCatek. Artur Mas eta Carles Puigdemont Generalitateko presidente ohiek eta Laura Borras JxCaten Kongresuko bozeramaileak hitza hartu dute 700 bat pertsonaren aurrean.\nTorraren ahotan, epaiak erantzunerako garaia itxiko du eta beste epe bati hasiera emango dio, non "independentziaren helburuarekin ekimena hartuko duten". Katalunia "herri bat da, eta kito", gaineratu du. Generalitateko buruzagiaren esanetan, Katalunia geldiezina izango litzateke defizit fiskalaren enbarazurik gabe.\nKataluniako herriarengan konfiantza osoa duela esan du Generalitateko buruak, eta ziur dago nazio libre eta independente bat eraikitzea dela herritarren gehiengoaren borondatea.\nKataluniako Generalitatearen albisteak 2022


Ezkondutako gizonentzako opariak - Gizon dotoreei buruzko aholkuak Gizon dotoreak\nEzkondutako gizonentzako opariak\nAlicia tomero | | aisia\nGizonezkoentzako oparien atalean praktikoenak eta bertan sar daitezkeen aukeraketa bat dugu dagoeneko ezkonduta daudenen kategoria. Emakumeekin denbora pasatzea gustuko duten gizonak dira, beren burua zaindu behar dutela ahazten ez dutenak, zalantzarik gabe teknologiaren maitale eta batez ere ondo janzteko eta lagunekin ondo pasatzen jarraitzeko.\nGizonezkoentzako oparia aukeratzea ez da lan zaila Internetek eskaintzen digunari esker beti bilatzea aukeratzen baduzu. Ez da gutxiago izango ideia bikainak bururatu eta bila itzazu zure hirian, edo aurkitzea zerbait zaila bada beti lineako denda baten bidez eska dezakezu.\n1 Ezkondutako gizonentzako opariak\n1.1 Edari alkoholikoen kitak\n1.2 Norberaren zaintzarako\n1.3 Azken teknologiako gailuak\n1.4 Uneko osagarriak\n1.5 Bi lagunentzako ihesaldiak\nAukera mugagabea da, baina ideia txiki baten barruan aukera dezakezu eta eman nahi diozun pertsonaren gustura askoz ere selektiboagoa bihurtu:\nEdari alkoholikoen kitak\nIa gizon guztiei gustatzen zaie ardo botila berezi baten oparia edo edari berezi bat. Gure edari aukeran aparteko opariak daude, artisau garagardoa egiteko kitetatik, non pertsonak urrezko likido bikain hori nola egin daitekeen munduan sartzeko aukera izango duen. Jende askorentzat kit hau abiapuntua da nola zerbait hain erraza eta polifazetikoa izan daitekeen eskuz egindako zerbait bihurtuz.\nGustatzen zaizuna edatea eta egin behar ez bada, argazkian bezalako bilduma prest daude, gehienez 12 motatakoak. India Pale Ale motako garagardoak dira, honekin sortutako estiloa lupulu aromatiko, indartsua eta lore aberatsa.\nBeste opari bat izan daiteke Gin Tonic egiteko kit bat. Kalitate goreneko osagaiekin zure Gin propioa egiteko sortu da, beirazko 2 botila galdu ezin diren errezeta bikainak egiteko 12 espezia desberdinekin.\nBizarra modan dago eta aparteko kitak saltzen ari dira zure zainketarako. Zainketa bereziko multzo horietan olioak aurkitzen ditugu olio naturalak dituzten osagaiekin, hala nola almendra, abrikotak, mahatsa edo bitamina osagarriekin. Zaintzeko espezializatutako guraizeak edo eskuilak ere ezin dira falta.\nEz dago kutxa bereziak arreta berezietarako eta hori kapritxoren zati bat da. Aparrez, bizarraz, aftershave eta koloniaz osatuta daude, guztiak gizonezkoentzako oso usain berezia dutenak.\nBadira gure planetan sar daitezkeen makinak ere, Ilearen eta bizarraren moztekoak dira, ur azpian ere erabil daitezkeenak. Maila guztiei esker ia orrazkera eta mozketa mota guztiak egin ditzakezu, ziur asko horrelako punta-puntako makina batek ez luke zure arreta faltako.\nAzken teknologiako gailuak\nBizitza askoz ere praktikoagoa eta sinpleagoa egin dezaketen gailuak areagotzen ari dira eta horregatik aukeratu dugu kanpoko mugikorreko bateria nahi duzun lekura eraman ahal izateko eta mugikorra karga dezakezu behar duzunean. Bateria hau eguzki panelekin hornituta dago, eguzki argiaren laguntzaz bere burua kargatu eta larrialdietatik aurreztuko zaitu.\nLED gaueko lanparak bozgorailuarekin eta Bluetootharekin Denek gustuko duten oparia da. Gaueko mahaiaren ondoan iratzargailu gisa jar daiteke eta USB ataka du mugikorra berriro kargatu ahal izateko.\nLapurretaren aurkako motxilak beroak dira, arropa estilo guztientzako diseinu bateragarria dute eta modu trinkoan diseinatuta daude. Guztiz segurua da, barruan ezer lapurtu ez dadin, kremailerak ezkutatuta daudela eta barruan mota guztietako konpartimentuak dituela, irteera mota batekin kanpoaldearekin kontaktuan egon daitekeen teknologia eramateko.\nBabes-maskarak Inoiz baino gertuago daude guretik, eta diseinu bikaineko lineako dendetan aurki ditzakegu, dotoreak izan daitezen. Batzuk hau atsegin dute ViralOff® tratamendua dute, birusen% 99 ezabatzen duena beren azalean geratu nahi dutenak eta garbigarriak ere badira. Diseinatzaileen zorroarekin datoz, erabiltzen ez direnean berriro jarri ahal izateko eta oparietarako bereziak dira.\nBi lagunentzako ihesaldiak\nEsperientzia mota hauek diseinatuta daude eman bakarrik edo lagunduta irrika hori. Horregatik ez dago aukerarik hoberena pakete bat hartzea eta gizon bati ematea nahi duen kapritxoa bere buruari emateko.\nBadira hiru eguneko spa eta erlaxazioa, bi egun ihesaldi erromantiko batean deskonektatzeko, hiru eguneko ihesaldi xarmangarri bat ... Gizon hori ezkonduta badago eta aita bada, badira ere guraso onenentzako edo oso bikote zoriontsuentzako paketeak, gastronomia onenarekin, erosotasun guneekin eta esperientzia turistiko ahaztezinarekin.\nGizonezkoentzako artikulu berezietan opariei buruzko informazio gehiago irakur dezakezu: Gabonetan emateko gidak, 5 opari gurasoentzat o opariak gizon gazteentzat.\nArtikuluaren bide osoa: Gizon dotoreak » Bizimodua » aisia » Ezkondutako gizonentzako opariak\nGizonentzako orrazkera laburrak\nOrdenagailu eramangarria nola aukeratu


abba Sants hotelean gure ostatu-hartzaileak ondo egotea eta pozik gelditzea baita gure helburu nagusia.\nabba Sants hoteleangure ostatu-hartzaileak zaintzen ditugu eta zerbitzurik eta instalaziorik onenak eskaintzen dizkiegu, espero zutena baino are egonaldi hobea izan dezaten, erosotasun guztiekin eta arreta pertsonalizatuarekin.\nPREMIUM WIFI konexioa dohainik.\nPrezioa: 16,50 euro.\nHaurren (3-12 urte) gosariaren prezioa: 8 euro\nabba Sants hotelak ostatu-hartzaileentzako aparkatzeko lekuak dauzka hotelaren aurre-aurrean, sarreratik 10 metrora.\nPrezioa: 21 euro / eguna\nHoteletik 500 metrora besterik ez.\nabba Sants hotelak hitzarmen bat dauka hoteletik 500 metrora dagoen Metropolitan gimnasioarekin, nahi duten ostatu-hartzaile guztiek gimnasioko instalazio bikainez gozatu ahal izan dezaten. Bertan klase gidatuak ematen dira, makina-gelak dauzkate, igerilekua eta solariuma.\nKontsultatu gure tarifak hoteleko harrera-lekuan.\nLogelan gelditzea erabaki arren sukaldaritza onenari uko egin nahi ez duzuon ostatu-hartzaileoi room service-rik onena eskaintzen dizue abba Sants hotelak, zuen erosotasunerako. Harrera-lekuan galdetu ordutegiak eta aukerak.\nAstelehenetik igandera (11.00-23.00 h)\nOstatu-hartzaileen erosotasunerako, masaje-zerbitzua logelan bertan jasotzeko aukera eskaintzen du abba Sants hotelak.\nZeurea da denbora.\nGauzak patxadaz hartzeko unea. Koktel onenen ondoan, atseden hartzeko eta berriketa atsegin batez gozatzeko espazio bat.\nEdozein lekutara eramateko.\nInguruan txangoak egin nahi dituztenentzat edo eguna hondartzan eman nahi dutenentzat, abba Sants hotelak hoteletik kanpo bazkaltzeko piknika prestatzeko aukera eskaintzen du: urdaiazpiko iberikoko baguette bat, txip-patatak, fruta bat, ur minerala eta ahozapia. Horrekin batera, maletatxo berezi bat eskaintzen dugu, piknika modu erosoan eramateko edonora. Zerbitzu hau erreserbatzeko, gutxienez egun bat lehenago eskatu behar da harrera-lekuan.\nErreserbatu taxia online!


Ane Zuazubiskarrek irabazi du Bertsolari Gazteen Lizardi Saria - Urola Kostako Hitza : Urola Kostako Hitza\nAne Zuazubiskarrek irabazi du Bertsolari Gazteen Lizardi Saria\nBertsolari Gazteen Lizardi Saria jokatu zen atzo, Modelo aretoan. Gipuzkoako bost bertsolari eta nafar bat aritu ziren txapela irabazteko lanetan, eta garaipena Arrasatera joan zen.\nAne Zuazubiskar, lehiaketako irabazlea. (Amaia Urbieta Arruti)\nAbuztu amaieran izandako bi kanporaketen ondoren, Bertsolari Gazteen Lizardi Sariko finalaren txanda izan zen atzo Zarautzen. Modelo aretoan egin zen finala, eta sei izan ziren garaipenaren bila atera ziren bertsolari gazteak.\nIrabazlea Ane Zuazubiskar arrasatearra izan da. Bertsolari gazteak 264 puntu lortu zituen finalean. Bigarren Oihana Arana eskoriatzarra sailkatu zen, 260,5 punturekin; hirugarren Eneko Araiztegi segurarra, 253,5 punturekin; laugarren Xabat Illarregi leitzarra, 250,5 punturekin; Aner Peritz zarauztarra bosgarren, 242 punturekin; eta seigarren Mikel Iturriotz urretxuarra, 239 punturekin.\nKasu positiboak erdira jaitsi dira eskualdean herenegundik


Carles Riera: «JxCren eta ERCren joera izan da logika autonomistari men egitea» | Mundua | Berria\nKatalunia. Elkarrizketa. Carles Riera. CUPeko diputatua\n«JxCren eta ERCren joera izan da logika autonomistari men egitea»\nPuigdemont telematikoki inbestitzeko legea aldatzen saiatu aurretik irtenbidea aurrera egitea dela dio. «Errepresioa onartzea dakar». Bloke errepublikanoak, baina, «ziurrenik» ez duela desobedituko uste du.\nLegebiltzarreko legegintzaldi berrian bi egoera aurreikusten ditu Carles Riera CUPen lau diputatuetako batek (Bartzelona, 1960). Batetik, «pragmatismo autonomista», nagusitzea. «Kasu horretan oposizioan geundeke, baina eztabaidarako irekita». Eta bestetik, aldebakartasunaren bidea ibiltzea, errepublika eraikitzen hastea. «Ahalegin betean arituko gara». Eta zerrendatu du zer indartu beharko litzatekeen horretarako: «Parlamentuaren subiranotasuna, aldebakartasuna, herri mobilizazioak, borroka antirrepresiboa, eta nazioartekotzea». Lehen pausoa litzateke, halere, Carles Puigdemont presidente kargugabetua inbestitzea, JxC Junts Per Catalunyak hauspotutako Presidentetza Legea erreformatuz.\nPresidentetza Legea aldatzekotan da legebiltzarra, Carles Puigdemont telematikoki inbestitzeko asmoarekin. Puigdemont telematikoki inbestitzeko saioa zegoen deituta urtarrilaren 30erako, baina Roger Torrent Parlamentuko presidenteak (ERC) bertan behera utzi zuen, estatuaren erreakzioaren beldur zelako. Zer arrazoi daude orain saioa egongo dela pentsatzeko?\nGure ikuspuntutik, inbestidurak berak subiranotasun nazionalaren ekintza bat izan behar du. Torrentek atzera egin zuen azken orduan, estatuaren instituzioei men eginez. Ados ez geundela adierazi genuen, ikusi delako aurrera egin beharrean atzera egin edo geldi geratzen bagara, estatuaren errepresiok gora egiten duela, haren ahalduntzeak bezala. Aukera berri bat dugu orain. Guk, noski, babesten dugu Presidentetza Legearen erreforma, legebiltzarraren subiranotasuna ahalbidetzen duten ekintzak onak direla iruditzen zaigulako.\nBaina aurrekariak kontuan hartuta, oso litekeena da Madrilek erreformari helegitea jartzea Konstituzionalean, eta aldaketa bertan behera geratzea.\nBai, estatuak eskura duen guztia egingo du aldaketa oztopatzeko edo bertan behera uzteko, finean Puigdemonten inbestitua ez izateko. Hori gertatzen bada, guk planteatuko duguna da, legalitateen eta legitimitateen gatazkan parlamentuak estatuari desobedi diezaiola, herriaren borondate demokratikoa gailendu beharko litzateke eta.\nEz dirudi JxC eta ERC horretarako prest daudenik.\nBadakigu ez dela erraza, ondorio errepresiboak edukiko lituzkeelako, kasu honetan Torrentengan. Baina estatuarekin dugun borroka demokratikoan, irtenbide bakarra aurrera egitea da, eta horrek errepresioa onartzea dakar. Horregatik gaude Parlamentuko Mahaiko kide izateko prest, erantzukizun eta ondorio guztiak onartuz. Beraz, gure ustez, egin beharko litzatekeena da aldebakarreko bidea hartu, eta, oztopoak oztopo, Puigdemont inbestitu.\nHori bai, egia da abenduaren 21etik hona ikusi dugula bloke errepublikanoaren joera izan dela logika autonomistari men egitea —gehiago ERCren aldetik—, aldebakarreko bidea saihestea. Kezkatuta gaude horregatik.\nErrepresioa onartuz, Mahaiko kide izatea eskaini diezue JxCri eta ERCri. Zer erantzun dizuete?\nEzer ez, ez publikoki ez pribatuan.\nEta nola interpretatu duzue isiltasun hori?\nPentsatzen dut CUP aliatu deserosoa dela alde horretatik, ez delako txeke zuri bat. Aurrera egin nahi dugu, eta pentsatzen dut horrek tentsioa eta deserosotasuna eragin ditzakeela. Haien ahalegina da bai Mahaian, bai gobernuan eta baita parlamentuan ere gu ahalik eta baztergarrienak izatea. Uste dut ez digutela erantzun, desobedientzia egoera batean konpromiso eta inplikazio handiagoak saihesteko.\nERC eta PDeCAT inbestidura «eraginkor» bat eskatzen ari dira. Madrilen jarrera aintzat hartuta, ideia hori ezin da erlazionatu Puigdemont inbestitu nahi izatearekin.\nHori da. Puigdemont da, gaur egun, JxCren hautagaia, eta ERCri erronka bat eta zailtasun bat sorrarazten dizkio horrek. Diskurtsiboki behintzat, Puigdemonten inbestidurarekin hasiz estatuarekin daukagun pultsuari eustearen aldekoa da JxC.\nPresidentetza Legearen erreforma pultsu horri eusteko da, batez ere?\nGuk nahiko genukeena da erreforma bideratzea inbestidura indar legal handiagoarekin egin ahal izateko. Baina JxCk diskurtso bat duen arren, batzuek zein besteek, inbestidura hori eraginkorra ez bada, edo horretarako desobedientzia beharrezkoa bada, ziurrenik eraman nahiko gaituzte inbestidura eraginkor batera, esparru juridiko politiko espainolera egokituz.\nJxCren eta ERCren gobernu programa «autonomista» dela pentsatu arren, zergatik babestuko luke CUPek Puigdemonten inbestidura?\nEsan beharra dago joan den urtarrilaren 30ean, Puigdemont inbestitzekotan geundenean, lortuak genituela inbestidura akordio batzuk, zeinak bertan behera geratu ziren orduan; eta oraindik ez diegu berriro heldu. Zergatik? Gero topo egin dugulako JxCk eta ERCk adostutako gobernu programa batekin, zeinak zenbait aspektutan urardotzen edo diluitzen dituen urtarrilaren 30erako lortutako akordioak. Baina testuinguru honetan, bereizten ditugu inbestidura unea eta gobernuaren ekintza. Beraz, bilatu behar dena da ematen dugun pauso bakoitza logika errepublikanoen ematea, ez autonomistan. Alde horretatik, legebiltzarraren herri subiranotasunari obeditzen dion inbestidura, oinarrizko aurrerapausoa da. Puigdemontek hori ordezkatzen du, ez baita estatuaren eta epailetzaren neurrira egindako hautagai bat.\nAntoni Cominek (ERC) eta Elsa Artadik (JxC) azken orduetan esan dute ez direla hauteskundeak errepikatzearen beldur, baina Sergi Sabriarentzat (ERC), ordea, «desastre» bat litzateke.\nEzin da agertoki hori baztertu, baina ez litzateke desiragarriena, abenduaren 21eko agindua oso argia izan baitzen. Hauteskundeetara joan behar bada, joango gara. Gainera, aldakorrak diren arren, inkesta guztiek diote gehiengo independentista berretsiko luketeela bozek, eta CUPek emaitza hobea lortuko lukeela.\nEta zergatik egin daitezke hauteskundeak berriro? Ez delako adostasun bat lortu presidentegai baten bueltan? Estatuak oztopoak jar diezazkiokeelako edozein hautagaitzari?\nAukeretako bat da Puigdemontek eta JxCk kontsideratzea, hainbat arrazoi direla medio, hauteskundeetara joatea. Beste aukera litzateke estatuak inbestidura bati ate guztiak ixtea hautagaiak baliogabetuz, eta bozak behartzea.\nEstatuak azken aukera hori gauzatu nahiko luke?\nBere diskurtsoak kontrakoa dio, ahalik eta azkarrena ezarri nahi duela egonkortasuna. Ikusi beharko da Ciudadanosek zein paper jokatzen duen. Ea bat egiten duen lerro egonkortzaileago horrekin, edo PPrekin duen konfrontazioagatik konfrontazioari eusten dion. Baina estatuan eta bere inguruan ez da antzematen bozak behartzeko asmorik.\nErrepublika eraikiz joateko, kaleko ekintza ez-biolentoak defendatu izan dituzue. Borroka hori epe ertain-luzera aurrera eramateko nahikoa oinarri sozialik ba al dago Katalunian?\nEpe ertain-luzerako gatazka da independentziaren eta errepublikaren gauzatze eraginkorra, zalantzarik gabe. Pausoak emango dira aurrera, beste batzuk atzera, baina ea gehiago diren aurrerantz emandakoak. Azkenean irtenbide egonkorrago bat emango zaio nazioarteko marko baten itunean.\nBaina oraingoz ez dirudi EB Europako Batasuna horretarako prest dagoenik...\nOraintxe bertan ez dugu gehiegizko itxaropenik Europako Batasunean, baina iruditzen zaigu Espainiako Estatua, bere noraeza antidemokratikoan eta despotikoan, ba kritikatua, deslegitimua, zalantzan jarria izaten hasi dela nolabait, eta horrek bere estrategia higatzen duela. Kontrara, gurekiko sinpatiak eta legitimazioak geroz eta handiagoak dira. Hortaz, neurrian, baina baikorrak gara.\nBaina instituzioetan baino itxaropen askoz ere handiagoa dugu herri mobilizazioetan. Higadura gorabehera, mugimendua bizirik dago. Esango nuke jendea eusteko prest dagoela. Egia da orain neke apur bat nabaritzen dela, baina batez ere instituzioek eta alderdiek eragin diegun etsipenarengatik. Erantzukizun handia dugu, eta inteligentziaz jokatu behar dugu, ezin diegulako jendearen espektatiba horiei hutsik egin.


IKASTOLAKO ABESTIA - AITA LARRAMENDI IKASTOLA\nPosted on 2021-10-06 2021-10-06 by Komunikazioa Ikastola\nAita Larramendi Ikastolak erronka berri bat hasi zuen ekainean; Ikastolako Abestia sortzearena. Abenduaren 3an, Xabier Egunean, ikastolako abestia plazaratu nahi da eta horretarako pausuak ematen ari gara.\nMelodia aukeratu dugunez, orain hurrengo deialdiak ireki ditugu; musika instrumentuak eta letra sortzeko deialdiak:\nDeialdia-Musika instrumentuak: Ikastolako abestia instrumentuekin jotzeko boluntarioak lortu nahi dira. Musika instrumentuarekin abestia jotzeko prest dagoenak, urriaren 15a baino lehen izena eman dezakete hementxe: KLIK HEMEN. Ondoren, zuekin harremanetan jarriko gara.\nDeialdia-Letra: Ikastolako abestiaren letra sortzeko boluntarioak lortu nahi dira. Letra sortzeko prest dagoenak, urriaren 15a baino lehen izena eman dezakete hementxe: KLIK HEMEN. Ondoren, zuekin harremanetan jarriko gara.\nGuztion partaidetzarekin denona sentituko dugun abestia sortzea da helburua, bakoitzak duenetik eskainiz. Animatu!\nZalantzaren bat baduzue, jarri Ikastolarekin harremanetan:\n← HEZKIDETZAREN INGURUKO FORMAZIOA\nMUNDUA ALDATZEN IKUSI DUT →


BM: Hegaluzea: irla bakarti batera eramango zenukeen arraina\n2019 uzt 05Sasoiko produktua\nHegaluzea: irla bakarti batera eramango zenukeen arraina\nUdaro bezala, iritsi da Kantauri itsasoko hegaluzearen sasoia, arrain urdin preziatua gure supermerkatuetako arrandegi guztietan aurki dezakezu jada.\nHegaluzeari Kantauri itsasoko atunzuria ere deitzen zaio, eta arrain honen itxura eta zaporea bereziak dira. Freskoa, osasuntsua eta zapore onekoa da. Eta haragiaren kolorea argiagoa da. Hain zuzen ere, supermerkatuan zure eskura dagoen erabateko delicatesen-a.\nArrain hau arrain tunidoen buruan aurkitzen da (hegalaburrarekin batera), nahiz eta tamaina txikiagoko espeziea izan. Baina, zergatik da berezia?\nBenetako hegaluzea urte osoan Azore irlen inguruan bizi da. Baina, maiatza, ekaina eta uztaila iristen direnean, Kantauri itsasoraino etortzen da. Alegia, oporretan dabilela, guri atsegin emateko bisitatzen gaitu, biran etorriko balitz bezala. Eta denak pozik.\nBereizteko, hainbat puntu izan beharko dituzu kontuan. Azal gogorra du, trontzoa urdin iluna eta haragia ia zuria. Gainera, hortz konikoak ditu beheko eta goiko barailezurretan, atunak ez bezala, eta hegal dortsal oso bereizgarria ere badu, arrainaren luzeraren bi herena baino gehiago neurtzen duena.\nNahiz eta arrandegian ikusten dituzun hegaluzeek 10 bat kilo pisatu ohi duten, luzeran 1,40 metro eta 60 kiloko pisua izatera iritsi daitezke. Atunak, berriz, 250 kilotik gora har ditzake oso erraz.\nZapore biziaz eta testura leunaz gain, propietate nutrizional oso onuragarriak ditu. Gantz-azidoez osatuta dagoenez eta bereziki omega-3az, oso aproposa da metabolismoa eta kolesterola erregulatzeko eta gaixotasun kardiobaskularrak prebenitzeko.\nGainera, hegaluzeak atunak baino askoz ere koipe gutxiago du (%4 gutxiago), nahiz eta B multzoko bitaminen eta mineralen edukia antzekoa den bietan.\nGarrantzitsuena: Nola prestatuko dut?\nHegaluze onena dastatzeko esperientzia hobetzeko, ideia bikaina da ihesaldi bat antolatzea Kantauri itsasoko ertzeko edozein herritara joateko eta Euskal Herrian marmitakoa bezalako plater gozoak eskatzea edo Kantabrian lehengai gozo horren omenez antolatzen diren Hegaluzearen Jardunaldietara joatea.\nBaina etxean bezala inon egotez ez denez, proba itzazu honako hauek bezalako errezetak: hegaluzea tomatearekin, mendrezka labean, hegaluze-albondigak, hegaluze-biribilkia, salpikoi eran, carpaccio eran, patatekin gisatuta, tipularekin, saltsa berdean, tartar bat bezala, edota baita japoniar tatakian ere.\nBeste aukeraren bat? Hegaluzea oliba-olioan kontserbak erostea, Espainiako onenak bezala jotzen baitira. Horiek bai irla bakarti batera eraman nahiko dituzula denboraldi bat baino gehiagorako.